Kanak-kanak tunjuk isyarat lucah, ini bukan gurauan
Oleh KOSMO!

21 Jun 2022, 3:32 pm
PETALING JAYA – Aksi seorang kanak-kanak menunjukkan isyarat lucah menggunakan jarinya ketika berada di sebuah pasar malam telah menjadi perbualan hangat orang ramai.
Ratanya-ratanya kurang senang dengan tindakan kanak-kanak berkenaan dan mereka berharap ibu bapa memainkan peranan penting dalam mengawasi tingkah laku anak-anak.
Menerusi perkongsian video di muat naik seorang pengguna Twitter yang dikenali sebagai Ayang meluahkan rasa geram apabila tindakan kanak-kanak tersebut disifatkan biadab.
“Anak aku atau anak buah aku macam ini, memang terus kena ‘tempeleng’, orang tua yang gelak-gelak ingat benda ini comel ke apa,” ciapnya.
Video berdurasi 12 ssat itu memaparkan reaksi orang sekeliling yang hanya ketawa melihat gelagat kanak-kanak tersebut memberi isyarat lucah kepada salah seorang peniaga di pasar malam berkenaan.
Sehubungan itu, menjengah ke ruangan komen, orang ramai turut memberikan pelbagai reaksi berhubung kejadian tersebut.

“Memang kurang bijak kalau ahli keluarga rasa suka, kalau tak dia lihat di rumah, mungkin dia ikut seseorang yang selalu dia nampak buat macam itu, mustahil kalau terpengaruh di televisyen,” ciap @InalienableDreamless.
“Ini orang kata melentur buluh biar dari rebungnya, tapi kalau ibu bapa sendiri tak awasi tingkah laku anak-anak, cara anak-anak, memang sama-sama teruk la, perkara sebegini pun dianggap bahan lawak, ini biadab,” tegas seorang pengguna. – KOSMO! ONLINE


Bekas banduan didakwa tiga pertuduhan pecah rumah
Oleh MOHD AZLI ADLAN

21 Jun 2022, 3:51 pm
MARANG – Seorang bekas banduan mengaku tidak bersalah atas empat pertuduhan memecah masuk rumah dan pengambilan dadah di Mahkamah Majistret di sini hari ini.
Tertuduh, Mohd. Fahmy Osman, 29, membuat pengakuan tersebut sebaik kesemua pertuduhan dibacakan di hadapan Majistret Engku Nurul Ain Engku Muda.
Berdasarkan pertuduhan pertama, dia didakwa memecah masuk sebuah rumah di Kampung Pauh, Hulu Terengganu dan mencuri 29 barangan kemas berupa gelang emas, rantai, cincin, loket, ‘beads’ dan ‘charm’ emas serta wang tunai RM1,000 pada pukul 1 pagi, 2 Jun lalu.
Bagi pertuduhan kedua pula, tertuduh didakwa memecah masuk sebuah rumah lain di Jalan Tanggol Butut, Hulu Terengganu dan mencuri 11 barangan kemas berupa gelang, loket dan cincin emas serta wang tunai berjumlah RM1,000 pada pukul 1 pagi, 28 Mei lalu.
Mohd. Fahmy turut menghadapi satu lagi pertuduhan memecah masuk sebuah rumah lain di Bukit Tok Bat, Hulu Terengganu dan mencuri dua bentuk cincin emas dan wang tunai berjumlah RM3,020 pada pukul 7.30 pagi, 9 Mei lalu.
Tertuduh juga dituduh memasukkan dadah di badan badan mengikut Seksyen 15 (1) Akta Dadah Berbahaya 1952.

Kosmo! 7 Jun lalu melaporkan seorang bekas banduan yang baru dibebaskan dari penjara bagaikan tidak serik apabila membentuk kumpulan pecah rumah bersama kakak dan abang iparnya. – KOSMO! ONLINE


Bunuh diri: KKM masih tunggu jawapan AGC
Oleh ALWANI ZAFIRAH

21 Jun 2022, 3:28 pm
PETALING JAYA – Kementerian Kesihatan (KKM) masih lagi menunggu maklum balas daripada Jabatan Peguam Negara (AGC) berhubung cadangan pindaan Seksyen 309 Kanun Keseksaan bagi kesalahan cubaan bunuh diri.
Menteri Kesihatan, Khairy Jamaluddin  Abu Bakar, berkata Jemaah Menteri juga bersetuju agar keputusan sama ada akan dekriminalisasi di bawah Seksyen 309 Kanun Keseksaan atau sebaliknya, selepas menerima pandangan daripada AGC.
“Kita masih lagi menunggu maklum balas daripada AGC berkenaan dengan isu tersebut. Saya telah bangkitkan kepada Jemaah Menteri untuk kita ada moratorium (bagi pendakwaan dan sabitan bagi kes di bawah Seksyen 309 KK).
“Namun, pandangan Jemaah Menteri mahu perkara ini dimuktamadkan di peringkat AGC, tak perlu ada moratorium. Kita dapatkan pandangan dahulu sama ada pembunuhan diri itu dapat ‘decriminalized’ atau sebaliknya,” katanya ketika sidang akhbar khas hari ini.
Terdahulu, Khairy Jamaluddin bersama KKM akan menghantar memorandum berkenaan moratorium (penangguhan) terhadap pendakwaan dan sabitan kesalahan cubaan bunuh diri.
Memorandum tersebut bertujuan memohon Kabinet meluluskan moratorium segera agar tiada sebarang dakwaan dilakukan di bawah Seksyen 309 Kanun Keseksaan bagi kes cubaan bunuh diri sehingga pindaan atau pemansuhan seksyen berkenaan dilaksanakan di peringkat Parlimen. – KOSMO! ONLINE


Chandra Muzaffar bersyukur anak bebas tuduhan membunuh
Oleh ZULKIFLI MANZOR

21 Jun 2022, 3:23 pm
PETALING JAYA – Presiden Gerakan Antarabangsa untuk Dunia Keadilan (JUST), Dr. Chandra Muzaffar menzahirkan kesyukuran terhadap keputusan Mahkamah Tinggi di sini melepaskan dan membebaskan anaknya Samirah, 47, daripada tuduhan membunuh suaminya.
Beliau yang juga penganalisis politik berkata, keluarganya berharap dapat melupakan terus episod sukar selama empat tahun tersebut dan kembali menjalani kehidupan seperti biasa selepas ini.
“Syukur alhamdulillah. Memang dari awal lagi kita tahu bahawa anak saya tidak terlibat dalam perbuatan yang keji itu. Kita hanya memerlukan pengesahan oleh mahkamah dan itu yang berlaku pagi tadi.
“Hari ini selepas empat tahun kami terpaksa menanggung, Mahkamah Tinggi telah pun membuat keputusan,” katanya ketika dihubungi Kosmo! di sini hari ini.
Terdahulu, Kosmo! melaporkan isteri Nazrin Hassan, Samirah dan dua remaja dilepas dan dibebaskan oleh Mahkamah Tinggi Shah Alam atas pertuduhan membunuh bekas Ketua Pegawai Eksekutif (CEO) Cradle Fund Sdn. Bhd. itu empat tahun lalu.
Hakim Datuk Ab. Karim Ab. Rahman memutuskan demikian selepas mendapati pihak pendakwaan gagal menimbulkan prima facie diakhir kes pendakwaan terhadap ketiga-ketiga tertuduh.

Dalam penghakimannya, Ab. Karim tiada bukti yang menunjukkan kebersamaan ketiga-tiga tetuduh bersama si mati seperti yang dinyatakan dalam pertuduhan.
Dalam pada itu, Chandra berkata, beliau berharap anak perempuannya itu kembali menikmati kebebasan hidup sebagai orang yang tidak bersalah dan dapat kembali bekerja untuk menyara kehidupannya.
“Saya dan seluruh ahli keluarga berasa gembira untuk mereka,” katanya. – KOSMO! ONLINE


Budak 4 tahun kritikal tertelan dadah ditidurkan
Oleh ROHANA MOHD. NAWI

21 Jun 2022, 3:36 pm
KOTA BHARU – Seorang kanak-kanak lelaki berusia empat tahun yang kritikal selepas dipercayai termakan dadah jenis methamphetamine kini ditidurkan di unit rawatan rapi (ICU), Unit Rawatan Rapi Hospital Raja Perempuan Zainab II (HRPZ II) di sini selepas keadaannya semakin lemah.
Ibu mangsa yang berusia 36 tahun berkata, dia bimbang apabila anaknya yang merupakan orang kelainan upaya (OKU) masalah pertuturan selain baru boleh berjalan itu tiada sebarang perkembangan positif sejak dimasukkan ke HRPZ II kelmarin.
Menurutnya, dia bertemu dengan anak bongsu daripada tiga beradik itu selama setengah jam malam tadi dan sempat menyentuh dan mengusap badan kanak-kanak tersebut yang masih tidak sedarkan diri.
“Doktor memaklumkan anak saya perlu ditidurkan akibat kesan dadah jenis methamphetamine yang membuatkan dirinya lemah.
“Saya tidak sanggup melihat keadaannya ketika ini. Meskipun tidak sedarkan diri, saya tetap memanggilnya dan berbisik supaya dia dapat membuka mata,” katanya ketika dihubungi hari ini.
Menurut wanita itu, dia sentiasa berdoa agar anaknya sedarkan diri meskipun tidak boleh berjalan seperti biasa asalkan dia dapat melihat kembali bertentang mata kanak-kanak tersebut.

Kosmo! hari ini melaporkan, seorang budak lelaki berusia empat tahun kritikal selepas dipercayai termakan dadah jenis methamphetamine dalam kejadian di Kuala Krai dekat sini kelmarin.
Kejadian disedari oleh ibu mangsa selepas mendapati anaknya berada dalam keadaan lemah dengan muka kebiru-biruan sebelum dibawa ke Hospital Sultan Ismail Petra, Kuala Krai untuk mendapatkan rawatan pada pukul 5 pagi.
Kanak-kanak itu yang masih kritikal kemudian dipindahkan HRPZ II di sini untuk rawatan lanjut.
Sebelum itu, ibunya juga tidak menyangka keadaan anaknya itu berubah selepas dihantar pulang oleh sepupunya kira-kira pukul 5 petang Sabtu lalu selepas tiga jam keluar bersama lelaki itu. – KOSMO! ONLINE


Tujuh motosikal musnah terbakar
Oleh NOR AZIAH MAT NOH

21 Jun 2022, 2:29 pm
GOMBAK – Tujuh motosikal yang diletakkan di kawasan tempat letak kenderaan Flat Taman Samudera musnah dalam kebakaran, di sini awal pagi tadi.
Pengarah Jabatan Bomba dan Penyelamat Malaysia (JBPM) Selangor, Norazam Khamis berkata, pihaknya menerima panggilan kecemasan pada pukul 5.25 pagi sebelum lapan anggota dari Balai Bomba dan Penyelamat (BBP) Selayang dikejarkan ke tempat kejadian.
“Setibanya di lokasi, bomba mendapati berlaku kebakaran membabitkan deretan motosikal yang diletakkan di kawasan parkir.
“Kebakaran itu berjaya dipadamkan oleh orang awam sebelum bomba tiba di lokasi kejadian,” katanya dalam satu kenyataan di sini hari ini.
Mengulas lanjut, siasatan mendapati tiga motosikal musnah 100 peratus manakala baki motosikal lain musnah 10 hingga 70 peratus.
“Kebakaran berkenaan tidak melibatkan struktur bangunan dan tiada kemalangan jiwa dilaporkan.

“Operasi ditamatkan pada pukul 6 pagi dan siasatan berhubung punca serta jumlah kerugian masih dijalankan,” ujarnya. – KOSMO! ONLINE


107,844 individu terima dos penggalak kedua
Oleh ALWANI ZAFIRAH

21 Jun 2022, 12:59 pm
PETALING JAYA – Menteri Kesihatan, Khairy Jamaluddin Abu Bakar berkata, setakat semalam, seramai 107,844 individu telah menerima dos penggalak kedua.
“Daripada jumlah keseluruhan, seramai 57,834 adalah mereka yang berusia 60 tahun dan ke atas telah menerima dos penggalak kedua iaitu dos keempat,” katanya menerusi sidang akhbar khas hari ini.
Tambah Khairy Jamaluddin, pihaknya sekali lagi menyeru serta menggalakkan individu berusia 60 tahun dan ke atas dengan komorbiditi berisiko tinggi untuk segera mendapatkan dos penggalak kedua dan dos penggalak.
“Bagi mereka yang dah berusia serta mempunyai penyakit kronik disarankan untuk dapatkan suntikan dos penggalak kedua ini dengan segera.
“Setakat hari ini, tiada sebarang laporan yang diterima mengenai kesan sampingan serius berhubung suntikan dos penggalak kedua,” ujarnya. – KOSMO! ONLINE


Lelaki dikecam buat komen jelik berkenaan Adibah Noor tampil mohon maaf
Oleh KOSMO!

21 Jun 2022, 2:24 pm
PETALING JAYA – Seorang pengguna Facebook dikenali sebagai Ibnu Ahmad Ar-Rayyan yang sebelum ini dikecam teruk selepas mempersenda kematian Allahyarham Adibah Noor Mohamed Omar di media sosial tampil memohon maaf atas kata-katanya.
Lelaki terbabit membuat permohonan maaf secara terbuka menerusi satu hantaran di Facebook dengan nama Ibnu Ahmad Ar-Rayyan lll yang juga dipercayai merupakan akaun terbarunya.
“Assalamualaikum dan selamat sejahtera kepada semua. Di sini saya ingin memohon jutaan ampun dan maaf kepada seluruh Ali keluarga almarhum #Adibah_Noor khususnya dan kepada semua rakyat Malaysia amnya serta peminat almarhum khasnya diatas komen saya tempoh hari.
“Saya akui perkara ini atas kejahilan saya sendiri dan saya amat kesal diatas kekilaf saya. Saya berjanji tidak mengulangi lagi di masa hadapan, Insha-Allah. Moga Roh Adibah Noor ditempatkan di kalangan para Solehin,” katanya.
Selain itu, lelaki berkenaan turut memaklumkan bahawa semua akaun Facebook miliknya sebelum ini sudah disekat.
Terdahulu pada Sabtu lalu, negara digemparkan dengan pemergian Adibah Noor yang juga Finalis Gegar Vaganza musim kelapan.

Komen yang ditinggalkan oleh lelaki berkenaan bagaimanapun telah mendapat kecaman orang ramai kerana dianggap tidak menghormati perasaan keluarga Allahyarhamah Adibah Noor. – KOSMO! ONLINE


PICKids: Ibu bapa perlu ambil peluang bawa anak segera
Oleh ALWANI ZAFIRAH

21 Jun 2022, 1:02 pm
PETALING JAYA – Ibu bapa disarankan mengambil peluang yang diberikan Kementerian Kesihatan (KKM) menerusi pembukaan semula pemberian vaksin Covid-19 di bawah PICKids selama lima hari bermula semalam.
Menteri Kesihatan, Khairy Jamaluddin Abu Bakar berkata, seramai 397 kanak-kanak telah disuntik pada hari pertama (semalam) dan daripada jumlah tersebut, seramai 150 penerima baru mencapai umur lima tahun.
Jelasnya, KKM prihatin dengan permintaan para ibu bapa yang berharap kerajaan membuka semula pemberian suntikan vaksinasi kepada kanak-kanak selepas ia ditamatkan pada 30 May 2022 lalu.
“Bersempena sambutan Minggu Imunisasi Peringkat Kebangsaan 2022 yang bertemakan Perlindungan Sepanjang Hayat untuk Semua, kita buka sekali lagi peluang untuk kanak-kanak di Malaysia menerima suntikan vaksinasi demi meningkatkan imunisasi badan mereka,” ujarnya. – KOSMO! ONLINE


Kahwin di Arab Saudi paling murah
Oleh KOSMO!

21 Jun 2022, 2:00 pm
RIYADH – Satu kaji selidik terkini mendapati majlis perkahwinan di Arab Saudi adalah antara yang paling murah di dunia, meskipun berlaku peningkatan kos sejak setahun lalu, lapor akhbar Saudi Gazette kelmarin.
Menurut data bulan Mei 2022 terbitan Pihak Berkuasa Am untuk Perangkaan (Gastat), purata kos majlis perkahwinan di Arab Saudi adalah sekitar SAR12,500 (RM14,674).
Meskipun kos tersebut meningkat 32 peratus berbanding tahun lalu, ia masih lagi rendah jika dibandingkan dengan bandar Lahore di Pakistan.
Lahore dinamakan sebagai lokasi dengan kos majlis perkahwinan termurah dunia iaitu sekitar  SAR13,200 (RM15,496).
Menurut data Gastat, kos majlis perkahwinan di Arab Saudi meningkat daripada  SAR9,464 (RM11,110) pada tahun lalu kepada SAR12,500 Mei lalu, dengan mencatatkan kenaikan sebanyak lima peratus berbanding April lepas.
Keadaan itu didorong oleh kenaikan harga makanan, kos kemudahan lokasi majlis di hotel serta beberapa elemen berkaitan sesebuah majlis perkahwinan.

Bagaimanapun, data Gastat adalah secara purata kerana kos majlis perkahwinan di beberapa wilayah di Arab Saudi adalah berbeza, malah ada yang mencecah sehingga SAR100,000 (RM117,404).
Perbezaan ketara itu disebabkan oleh jenis kategori majlis perkahwinan yang biasa dipilih oleh bakal pengantin.
Adat dan tradisi berbeza  antara wilayah di Arab Saudi turut memainkan peranan penting dalam menentukan kos majlis perkahwinan. Di beberapa wilayah, belanja majlis perkahwinan adalah lima kali ganda lebih tinggi daripada kos purata Gastat.
Dalam pada itu, laporan Indeks Harga Perkahwinan (WPI) yang dikeluarkan syarikat enjin pencarian percutian,  Holidu, mendedahkan bahawa Pakistan, India dan Vietnam merupakan  tiga negara yang merekodkan kos majlis perkahwinan paling murah untuk 100 tetamu.
Lahore muncul lokasi dengan majlis perkahwinan paling murah iaitu berjumlah SAR13,200 diikuti dengan Nha Trang di Vietnam sebanyak SAR13,600  (RM15,966) dan Goa di India sebanyak SAR14,400 (RM16,905).
Indeks tersebut turut menyaksikan The Hamptons di Bandar Raya New York muncul sebagai lokasi dengan majlis perkahwinan termahal di dunia yang boleh mencecah sehingga SAR174,000 (RM204,276).
Ini diikuti oleh Positano di  Itali yang menyaksikan kos sekitar  SAR162,000 (RM190,185) dan Fogo di Kanada, sebanyak SAR147,000 (RM172,575).
Tempat  lain yang berada dalam senarai 10 lokasi termahal adalah Seville di Sepanyol, Florence dan Venice di Itali, St. Tropez  dan Paris di Perancis, Cascais di Portugal serta New York. – Agensi


Bila masa saya bertunang? – Wafariena
Oleh SAIRUL ZAMRI MISRANI

21 Jun 2022, 2:00 pm
PETALING JAYA – Pelakon cantik Wafariena menafikan dirinya sudah bertunang seperti yang didakwa netizen dalam media sosial.
Wafariena atau nama sebenarnya Wafariena Roslan, 27, bertegas, dia belum mengikat janji dengan mana-mana lelaki dan masih bujang selain belum bersedia memikirkan soal jodoh buat masa ini.
“Video yang tular mengenai gambar saya seolah-olah bertunang itu bukan daripada akaun rasmi saya. Mungkin peminat yang cipta akaun palsu tersebut.
“Video bertunang itu sebenarnya daripada salah satu babak drama lakonan saya. Bila masa pula saya bertunang? Ramai yang salah faham ni. Saya belum lagi nak bertunang, calon pun belum ada.
“Saya sibuk dengan kerjaya, sibuk dengan penggambaran siang malam. Jadi, belum ada masa lagi nak fikir soal jodoh atau kahwin ni,” katanya.
Tambah pelakon yang mula dikenali menerusi watak Nurul Ain dalam darama 7 Hari Mencintaiku 2 itu, jika sudah tiba masa untuknya melangkah ke fasa tersebut (kahwin), dia pasti akan menghebahkan kepada semua tanpa perlu berahsia.

“Insya-Allah kalau betul saya nak bertunang atau berkahwin nanti, mesti saya akan beritahu,” katanya.
Terdahulu, tular sebuah video dalam aplikasi TikTok memperlihatkan seorang wanita menyarung wanita sedang menyarungkan cincin di jari manis pelakon itu di atas pelamin.
Biarpun kebanyakan netizen sedar dan tahu itu adalah sebahagian daripada babak drama yang dilakonkan Wafariena, tetapi ada juga segelintir daripada mereka yang mempercayai sekali gus membuat spekulasi bahawa pelakon itu benar-benar sudah bertunang.
“Konon pura-pura single (bujang) di depan umum, padahal diam-diam dah bertunang dengan entah lelaki mana.
“Ni yang aku malas ni, kata bujang, tapi tiba-tiba dah bersarung cincin pula. Bertunang ke tu?,” tulis dan soal netizen dalam ruangan komen akaun TikTok tersebut.


Bergaduh akibat kereta sewa, lima lelaki ditahan
Oleh NOR AZIAH MAT NOH

21 Jun 2022, 2:20 pm
AMPANG – Kereta sewa gagal dipulangkan menjadi punca pergaduhan lima lelaki dalam kejadian di Tapak Pasar Pagi, perkhidmatan Transit Aliran Ringan (LRT) Pandan Indah, di sini awal pagi semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, polis sedang membuat rondaan sebelum menerima maklumat berhubung pergaduhan sekumpulan lelaki pada pukul 12.35 pagi.
“Setibanya di lokasi, terdapat lima lelaki dalam keadaan mencurigakan disyaki sedang bergaduh.
“Salah seorang suspek juga mempunyai kesan kecederaan lebam di bahagian muka termasuk dahi,” katanya dalam kenyataan di sini hari ini.
Jelasnya, siasatan awal mendapati punca pergaduhan adalah akibat kereta sewa gagal dipulangkan kepada pemilik.
Susulan itu, polis telah memberkas lima individu berkenaan yang merupakan lelaki warga tempatan berusia lingkungan 22 hingga 41 tahun.

“Kesemua suspek kini ditahan reman selama empat hari bermula semalam bagi membantu siasatan di bawah Seksyen 147 Kanun Keseksaan,” ujarnya. – KOSMO! ONLINE


Terima kasih PDRM jaga aku dengan baik – Sharnaaz Ahmad
Oleh NUR EMIRA SAIZALI

21 Jun 2022, 2:15 pm
PETALING JAYA – Selepas meruntun hati banyak netizen menerusi video mengubat rindu bersama anaknya, Jebat Jayde, pelakon sensasi Sharnaaz Ahmad menitipkan ucapan penghargaan buat anggota Polis Diraja Malaysia (PDRM) selepas menjaganya dengan baik sepanjang ditahan reman selama tiga hari di Ibu Pejabat Polis Daerah (IPD) Sentul, Kuala Lumpur sejak 18 Jun lalu.
Menurut Sharnaaz atau nama sebenarnya Sharnaaz Ahmad Basir Ahmad, 37, dia dijaga dan dididik dengan baik sepanjang tempoh tersebut.
“Terima kasih buat semua anggota PDRM yang berurusan dan menjaga aku dengan baik serta telus.
“Aku sedih berpisah dengan orang yang sentiasa menjaga dan mendidik aku di sana. Terima kasih tuan-tuan, anda tahu siapa anda,” katanya dalam satu perkongsian InstaStory malam tadi.
Dalam perkongsian sama, pelakon filem Jebat itu turut memuat naik foto lakaran bangunan IPD Sentul.
Semalam, bekas abang ipar Neelofa itu dibebaskan dengan jaminan polis atas dakwaan memukul dan menendang seorang penghuni di kondominium di Segambut, pada Khamis lalu.

Sharnaaz juga bakal mengadakan sesi sidang media bagi meleraikan semua persoalan dan spekulasi berkaitan kes tahanan remannya. – KOSMO! ONLINE


Kanak-kanak terperangkap lebih setengah jam dalam kereta
Oleh JAMLIAH ABDULLAH

21 Jun 2022, 12:54 pm
ALOR SETAR – Seorang kanak-kanak perempuan berusia lima tahun diselamatkan bomba selepas terperangkap lebih 30 minit dalam sebuah kereta di Dataran Shahab, Jalan Datuk Kumbar dekat sini semalam.
Penolong Pengarah Bahagian Operasi Kebombaan dan Penyelamat Jabatan Bomba dan Penyelamat Kedah, Penguasa Kanan Bomba 1 Mohamadul Ehsan Mohd Zain berkata, anggota dari Balai Bomba dan Penyelamat Alor Setar dikejarkan ke lokasi setelah menerima panggilan kecemasan berhubung kejadian pada pukul 7.11 malam.
“Sebaik tiba di lokasi, anggota mendapati terdapat seorang kanak-kanak yang tertidur terperangkap di dalam sebuah kenderaan jenis Suzuki Swift yang terkunci.
“Anggota bertindak membuka pintu kereta menggunakan peralatan khas,” katanya di sini hari ini.
Beliau berkata, mangsa yang tidak mengalami sebarang kecederaan kemudian diserahkan kepada keluarganya. – KOSMO! ONLINE


Arnold akui Manchester United ada isu dalaman
Oleh KOSMO!

21 Jun 2022, 1:00 pm
MANCHESTER – Ketua Eksekutif Manchester United, Richard Arnold dijangka menimbulkan kemarahan pengurusan tertinggi kelab selepas mengadakan pertemuan dengan sekumpulan penyokong pasukan itu.
Dalam pertemuan itu, perbualan antara Richard dan penyokong dirakam secara rahsia ketika beliau menyatakan United sebenarnya tidak ada masalah dari segi kewangan bagi membawa masuk pemain baharu.
Bagaimanapun, beberapa isu dalaman yang berlaku dalam pasukan menyebabkan mereka sukar untuk mendapatkan pemain dikehendaki termasuk bintang Barcelona, Frenkie de Jong.
“Duit bukanlah masalah untuk United dapatkan pemain yang kita mahukan. Pengurus mahukan dia (De Jong) dan mereka sudah melakukan yang terbaik memantau perkembangan pemain tersebut.
“Kelab sudah buat segala-galanya bagi menyelesaikan perpindahan tersebut. Duit memang ada, tetapi saya tidak boleh dedahkan mengapa kami belum dapatkan pemain-pemain sasaran,” kata Arnold.
Rakaman perbualan yang tular itu nyata menyebabkan sebahagian besar peminat United berasa kecewa memandangkan kelab seolah-olah tidak mampu untuk mendapatkan pemain baharu pada jendela perpindahan kali ini.

Dalam video tersebut, Arnold juga menyatakan delegasi United sudah pun berada di Barcelona untuk melakukan rundingan, namun kedua-dua pasukan masih belum mencapai kata sepakat.
– AGENSI


Agihan bayaran Fasa 2 BKM bermula 27 Jun
Oleh KOSMO!

22 Jun 2022, 9:49 pm
PETALING JAYA – Bayaran berperingkat Fasa 2 Bantuan Keluarga Malaysia (BKM) akan disalurkan bermula 27 Jun ini.
Perkara tersebut dimaklumkan oleh Menteri Kewangan, Tengku Datuk Seri Zafrul Tengku Abdul Aziz menerusi satu hantaran di laman Facebooknya hari ini.
Menurut Tengku Zafrul, secara keseluruhannya, sebanyak RM1.74 bilion diperuntukan untuk memanfaat hampir 8.6 juta penerima daripada golongan yang berpendapatan rendah.
“Saya berharap bantuan daripada kerajaan ini sedikit sebanyak dapat meringankan beban #KeluargaMalaysia,” ujarnya.
Terdahulu, Perdana Menteri, Datuk Seri Ismail Sabri Yaakob mengumumkan bantuan tunai tambahan sebanyak RM100 bagi yang berkeluarga dan RM50 bagi yang bujang. – KOSMO! ONLINE.


Liga Super: Penang FC cipta kemenangan sulung, baham Terengganu FC 2-1
Oleh NOOR HASLIZA NUSI

22 Jun 2022, 11:28 pm
GEORGE TOWN – Penang FC berjaya mencipta kemenangan sulung apabila berjaya menewaskan pasukan Terengganu FC 2-1 dalam saingan Liga Super 2022 yang berlangsung di Stadium Bandaraya di sini malam tadi.
Pada babak pertama, Skuad Harimau Kumbang bermula garang dengan melakukan beberapa aksi serangan balas seawal minit pembukaan sehingga menyekat ketangkasan barisan pertahanan Terengganu FC menerjah masuk ke kubu tuan rumah.
Pasukan kendalian Ketua Jurulatih baharu Penang FC, Zainal Abidin Hassan itu dilihat mula mengatur kemas strategi perlawanan apabila penyerang importnya, Hilal AlHelwe berjaya melakukan gol pendahulu menerusi rembatan rendah pada minit ke-23.
Jaringan sulung pemain berasal dari Lubnan itu adalah hasil hantaran daripada pemain tengahnya, Muhamad Faizat Mohamad Ghazli.
Gandingan mantap Endrick, Hilal, Faizat dan Mohd Azzizan Nordin ternyata merupakan satu kombinasi yang tepat dalam usaha meraih kemenangan sulung pada saingan Liga Super menentang Skuad Penyu malam ini.
Pada separuh masa pertama itu, pasukan Terengganu FC dilihat gagal memanfaatkan ruang yang ada meskipun mempunyai banyak peluang yang berpihak kepada mereka.

Keputusan 1-0 kekal sehingga wisel penamat separuh masa pertama dibunyikan.
Memasuki babak kedua, pasukan Terengganu FC tidak menunggu lama untuk menyamakan kedudukan apabila sepakan deras penyerangnya, Mohamad Faizal Abdul Halim berjaya menembusi gawang tuan rumah pada minit ke-48.
Bagaimanapun, cubaan Penang FC untuk mencipta jaringan kedua akhirnya berhasil menerusi tandukan pemain tengahnya, T. Saravanan, minit ke-50.
Serangan mantap kedua-dua pasukannya sememangnya menggamatkan suasana perlawanan di hadapan kira-kira 1,363 penyokong yang hadir.
Pada separuh masa kedua itu, Terengganu FC dilihat berada dalam keadaan buntu bagi mendapatkan jaringan penyamaan kedua mereka apabila hantaran menerusi tandukan pemain pertahanan, Muhamad Syahrul Nizam gagal disudahinya dan ditampan kemas penjaga gol Penang FC, Muhammad Hafizul Hakim.
Keputusan itu kekal 2-1 sehingga wisel penamat dibunyikan. KOSMO! ONLINE


Rakyat gesa kerajaan kawal harga barang
Oleh KOSMO!

22 Jun 2022, 8:45 pm
PETALING JAYA – Orang ramai menggesa kerajaan untuk memberi tumpuan lebih kepada isu kenaikan harga barang ketika ini.
Perkara itu diluahkan oleh orang ramai di Facebook Perdana Menteri, Datuk Seri Ismail Sabri Yaakob susulan pengumuman khas berkaitan subsidi yang dibuat hari ini.
Pengumuman kerajaan untuk menyediakan bantuan tunai tambahan kepada golongan B40 sebanyak RM100 untuk golongan isi rumah dan RM50 untuk golongan bujang juga dilihat tidak mendapat sambutan memuaskan daripada orang ramai.
Tinjauan Kosmo! di ruang komen mendapati, rata-rata orang ramai mahu kerajaan memberi fokus kepada isu kenaikan harga barang berbanding pemberian bantuan yang tidak memberi kesan untuk jangka masa yang lama.
“Orang ramai tidak memerlukan wang tunai langsung. Mereka memerlukan subsidi untuk jangka masa panjang. Memikat rakyat Malaysia (yang kurang berpendidikan) hanyalah kebahagiaan sementara bagi mereka. Penyelesaian jangka pendek bukan caranya,” kata Rowan.
“Turunkan harga barang. Tak ada bantuan pun tak apa sebab bantuan itu takkan dapat ‘cover’ barang keperluan,” kata Janetthy.

“Memang bersyukur juga ada bantuan tapi kalau barang selalu naik, dengan kos sara hidup semakin meningkat. Boleh sesak nafas juga setiap hujung bulan,” kata Yus.
“Kalau tiap bulan dapat bantuan tidak mengapa, tapi Kami makan hari-hari. Harga barang kerap naik, bantuan diberi cuma sekali. Mana cukup,” kata Apis.
Selain itu juga, rata-rata golongan M40 turut meluahkan rasa kecewa selepas tiada bantuan diumumkan bagi membela nasib mereka yang merupakan pembayar cukai.
“Gaji yang sama nak berbelanja dengan harga barang semua tinggi. Kasihan rakyat marhaen, M40 banyak terkesan apatah lagi B40,” kata Asmadi.
“Kecewa dengan tiada pengumuman bantuan untuk golongan M40. Semua harga barang naik, sebelum ini, banyak bantuan dari kerajaan juga tidak manfaatkan M40 (tidak layak), sekarang juga tak ada, menangis sajalah M40,” kata Ah Hock. – KOSMO! ONLINE.


Monyet belasah, bunuh bayi sebulan di Tanzania
Oleh KOSMO!

22 Jun 2022, 8:00 pm
DODOMA, Tanzania – Seorang bayi berusia sebulan maut dibunuh kawanan monyet di Mwamgongo, Tanzania, selepas merampas mangsa daripada ibunya, lapor laman berita Wion News semalam.
Ketika kejadian, bayi bernama Luhaiba itu sedang disusukan oleh ibunya, Shayima. Beberapa ekor monyet secara tiba-tiba menceroboh rumah mereka lalu merampas bayi lelaki itu.
Bayi malang tersebut dikatakan mengalami kecederaan di kepala dan leher. Dia dilaporkan meninggal dunia ketika menerima rawatan kecemasan.
Dalam usaha untuk menyelamatkan Luhaiba daripada cengkaman monyet, penduduk kampung cuba menggunakan kekerasan, kata komander wilayah, James Manyama.
Haiwan-haiwan itu membelasah kanak-kanak berkenaan lalu membunuhnya, lapor akhbar Tanzania, The Citizen.
“Dia (Shayima) menjerit meminta tolong dan penduduk kampung bergegas ke rumahnya untuk membantu menyelamatkan anaknya daripada kawanan monyet.

“Apabila mereka cuba mengambilnya secara paksa, dia (Luhaiba) cedera di kepala dan leher.
“Kampung Mwamgongo berkongsi sempadan dengan Taman Negara Gombe. Insiden haiwan menceroboh kampung bukanlah perkara yang luar biasa,” jelas Manyama. – Agensi


Pembantu Pegawai Belia maut, motosikal bertembung kereta
Oleh TOREK SULONG

22 Jun 2022, 9:43 pm
BACHOK – Seorang Pembantu Pegawai Belia di Setiu, Terengganu maut selepas motosikal berkuasa tinggi yang ditunggangnya bertembung dengan sebuah kereta yang terbabas di Kampung Teratak Pulai di sini semalam.
Dalam kejadian kira-kira pukul 4 petang itu, Mohd. Azhar Awang,36, meninggal dunia semasa menerima rawatan di Hospital Universiti Sains Malaysia (HUSM), Kubang Kerian di sini kira-kira sejam kemudian.
Ketua Polis Daerah Bachok, Superintendan Mohamad Ismail Jamaluddin berkata, siasatan awal mendapati, sebuah kereta jenis Honda Prelude yang dipandu seorang lelaki berusia 57 tahun bersama isterinya 31 tahun sedang perjalanan dari Kota Bharu ke rumah mereka di Cherang Ruku, Pasir Puteh.
Menurutnya, semasa tiba di lokasi kejadian, kereta tersebut dipercayai hilang kawalan dan terbabas sebelum memasuki laluan bertentangan.
“Insiden itu menyebabkan kereta tersebut merempuh motosikal jenis Benelli TRK 502 yang dinaiki mangsa. Rempuhan tersebut turut mengakibatkan kereta dan motosikal itu terbabas ke dalam parit di sebelah kanan jalan.
“Mangsa dibawa ke HUSM sebelum meninggal dunia di hospital berkenaan. Pasangan suami isteri itu hanya mengalami kecederaan ringan,” katanya ketika dihubungi Kosmo! hari ini.

Mengulas lanjut, menurut Mohamad Ismail, ujian saringan air kencing terhadap pemandu kereta mendapati lelaki itu negatif dadah dan kes disiasat mengikut Seksyen 41(1) Akta Pengangkutan Jalan 1987. – KOSMO! ONLINE.


Pesawat terbakar selepas mendarat cemas di Miami
Oleh KOSMO!

22 Jun 2022, 9:30 pm
MIAMI, FLORIDA – Sebuah pesawat penumpang di Amerika Syarikat (AS) terbakar selepas melakukan pendaratan cemas di Lapangan Terbang Antarabangsa Miami, semalam, lapor akhbar The Sun.
Tiga mangsa dilaporkan cedera selepas pesawat yang membawa 126 penumpang dan 11 anak kapal itu mendarat sekitar pukul 5.30 petang (waktu tempatan).
Gear pendaratan pada pesawat Red Air yang berlepas dari Republik Dominika itu runtuh di landasan, kata pegawai Lapangan Terbang Antarabangsa Miami.
Ia menyebabkan pesawat itu terbakar dengan kru dilihat mengelilinginya ketika asap hitam tebal berkepul-kepul naik ke udara.
Tiga mangsa telah dibawa ke hospital untuk menerima rawatan akibat cedera ringan, demikian menurut pegawai lapangan terbang.
Stesen televisyen WSVN melaporkan bahawa sebuah menara komunikasi telah dilanggar oleh pesawat tersebut termasuk sebuah bangunan kecil yang terletak di kawasan itu.

Pasukan bomba yang berada di tempat kejadian bertindak menyiram buih untuk membantu memadamkan api.
Nahas dilaporkan berlaku pada pukul 5.38 petang (waktu tempatan) dan anggota bomba dihantar ke lokasi kejadian seminit kemudian, lapor stesen televisyen WPLG.
Lembaga Keselamatan Pengangkutan Kebangsaan kini akan menyiasat punca yang membawa kepada kejadian kebakaran itu. – Agensi


Ibu tunggal tidak kisah kahwin dengan pembunuh
Oleh KOSMO!

22 Jun 2022, 8:30 pm
LONDON – Seorang ibu tunggal di Britain mendedahkan bakal melangsungkan perkahwinan dengan seorang banduan jenayah bunuh yang tidak pernah ditemui dan hanya saling mengenali menerusi program rakan pena, lapor akhbar The Sun, semalam.
Laura O’Sullivan, tidak pernah bersemuka dengan Terrel Ravon Reese namun yakin lelaki yang berada di Amerika Syarikat (AS) itu adalah jodohnya.
Meskipun Reese kini sedang menjalani hukuman penjara 20 hingga 40 tahun kerana bersubahat dalam jenayah bunuh pada 2009, namun ia tidak mengubah perasaan O’Sullivan terhadapnya.
“Kejadian itu berlaku ketika Reese berusia 18 tahun. Dia muda, mentah serta berada di lokasi dan masa yang salah.
“Namun bukan dia yang menarik picu pistol dan membunuh mangsa. Dia juga telah menghabiskan separuh daripada kehidupannya dalam penjara kerana kesalahan itu,” ujar O’Sullivan.
Tambahnya, Reese juga sudah menyesal dengan perbuatannya dan banyak bermuhasabah diri semasa di dalam penjara bagi memperbaiki dirinya.

Ibu kepada seorang anak itu juga berharap untuk terbang ke AS bagi bertemu bakal suaminya sebaik sahaja semua dokumen diperlukan siap dan berkahwin dengan Reese pada tahun depan di Kemudahan Pembetulan Ernest Brooks.
Namun, sebelum perkara itu terlaksana, kedua-duanya saling bercakap setiap hari di telefon, bertukar surat dan juga telah memutuskan untuk mencacah tatu bertulis nama masing-masing pada lengan mereka. – Agensi


Lee Min-ho kahwini gadis dari Indonesia
Oleh KOSMO!

22 Jun 2022, 7:30 pm
JAKARTA – Seorang lelaki kelahiran Korea Selatan bernama Lee Min-ho selamat melangsungkan pernikahan dengan kekasihnya yang berasal dari Indonesia, Puput Norman Desyta, lapor laman berita Suara.com.
Video perkahwinan Min-ho dan Puput menjadi tular di media sosial kerana nama pengantin lelaki itu sama seperti aktor popular Korea Selatan, Lee Min-ho.
Menerusi rakaman yang dimuat naik di laman Facebook Irvan Julivansyah, Min-ho dipaparkan melafazkan akad nikah dalam bahasa Indonesia dengan sangat fasih.
Selain namanya yang serupa aktor popular, hantaran Min-ho buat Puput juga menarik perhatian apabila menghadiahkan satu unit apartmen, sebuah kereta jenama Hyundai dan berlian seberat 15 gram.
Majlis tersebut berlangsung di Desa Kalimanggis Subah dalam wilayah Jawa Tengah. – Age


Jakim pantau isu badal haji palsu
Oleh AMREE AHMAD

22 Jun 2022, 10:13 pm
SEPANG – Meskipun bukan di bawah bidang kuasa Jabatan Kemajuan Islam Malaysia (Jakim), agensi itu meminta mangsa penipuan badal haji palsu agar segera membuat laporan polis.
Nasihat ini disuarakan oleh Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary susulan banyak kes melibatkan tawaran iklan perkhidmatan itu.
“Tabung Haji pun pada tahun ini tidak buat (badal haji) walaupun ada dapat banyak permintaan, namun kita pantau perkembangan isu ini dari masa ke semasa,” katanya kepada pemberita.
Terdahulu, beliau hadir meninjau rapi operasi pelaksanaan Makkah Route atau program praperlepasan bakal jemaah haji di Lapangan Terbang Antarabangsa Kuala Lumpur, di sini hari ini.
Malaysia merupakan negara perintis inisiatif itu yang diperkenalkan kerajaan Arab Saudi pada 2017 lalu sebelum diperluaskan pula kepada Indonesia, Bangladesh, Maghribi dan Pakistan.
Mengulas lebih lanjut, Ahmad Marzuk berkata, mereka yang berasa telah ditipu dengan tawaran upah berkenaan diminta tampil segera membuat laporan polis untuk tindakan seterusnya pula.

“Saya menasihatkan umat Islam supaya lebih berhati-hati serta kena memastikan daripada pihak berautoriti jika masih ragu dengan iklan perkhidmatan itu yang tampak tidak logik,” katanya. – KOSMO! ONLINE


Normah Damanhuri menangis Kak KM hadiah kereta bayar tunai
Oleh KOSMO!

22 Jun 2022, 8:50 pm
PETALING JAYA – Pelakon veteran Normah Damanhuri menangis gembira apabila anaknya, Liana Rosli atau lebih dikenali sebagai Kak KM menghadiahkannya sebuah kereta yang dibayar secara tunai.
Melalui sebuah video yang dimuat naik di TikTok Kak KM berkata, pemberian tersebut adalah sebagai tanda sayangnya kepada ibunya itu.
Bagaimanapun, tidak dinyatakan kenderaan jenis apakah yang diberikan kepada pelakon berkenaan.
“Ini ikhlas untuk mak, saya dekat mak. Janganlah menangis,” kata Kak KM.
Tinjauan di ruang komen mendapati, rata-rata pengguna memuji sifat pemurah Kak KM yang dikatakan tidak kedekut dengan ibunya.
“Walaupun dia macam itu, satu je saya hormat dengan Kak KM dia sangat berbakti dengan emaknya. Sebab itu rezeki dia murah, soal lain itu antara dia dengan tuhan,” kata Ammar.

“Semoga murah rezeki Kak KM untungnya ada anak macam ini. Nanti dah besar teringin nak buat macam ini juga, tapi saya dah tiada emak,” kata Tasya.
“Bagus cara Kak KM layan keluargnya, semoga sentiasa murah rezeki,” kata Dayang.
“Seronoknya kalau saya pun mampu bagi dekat ibu saya macam-macam, tumpang bahagia tengok Kak KM sentiasa layan maknya,” kata Wana.
Sehingga kini, video berkenaan telah mendapat lebih 11,000 tanda suka dan lebih 100 komen. – KOSMO! ONLINE.


Angka korban gempa bumi di Afghanistan cecah 920
Oleh KOSMO!

22 Jun 2022, 7:12 pm
KABUL – Angka kematian kejadian gempa bumi di Afghanistan meningkat kepada sekurang-kurangnya 920, selain beratus-ratus mangsa lagi dilaporkan cedera.
Jumlah itu dijangka meningkat lagi ketika pasukan penyelamat bertindak menggali kediaman-kediaman yang runtuh.
Gempa bumi berukuran 5.9 pada skala Richter itu melanda dengan kuat di kawasan timur Afghanistan pagi ini (waktu tempatan).
Pemimpin tertinggi Afghanistan, Hibatullah Akhundzada memberi amaran bahawa angka korban dijangka meningkat lagi.
“Setakat ini, maklumat yang kami ada adalah sekurang-kurangnya 920 orang telah meninggal dunia dan 600 mangsa cedera,” kata timbalan menteri pengurusan bencana menerusi sidang media di Kabul.
Terdahulu, seorang ketua puak dari wilayah Paktika yang terjejas teruk, Yaqub Manzor berkata, penduduk yang terselamat dan anggota kecemasan bergegas membantu mangsa yang terjejas.

“Pasar-pasar tempatan ditutup dan semua orang telah bergegas ke kawasan yang terjejas,” kata Yaqub kepada AFP melalui panggilan telefon.
Gambar dan klip video yang disiarkan di media sosial menunjukkan banyak rumah di kawasan pedalaman terpencil rosak teruk.
Beberapa rakaman turut menunjukkan penduduk tempatan memuatkan mangsa ke dalam helikopter tentera. – AFP


Rahman penerima Anugerah Sastera Negara Ke-15
Oleh KAMARIAH KHALIDI

22 Jun 2022, 5:19 pm
PUTRAJAYA – Presiden Persatuan Penyair Malaysia, Datuk Rahman Shaari, 73, diumumkan sebagai penerima Anugerah Sastera Negara Ke-15.
Menteri Kanan Pendidikan, Datuk Dr Radzi Jidin berkata, pemilihan tokoh dibuat berdasarkan sumbangan beliau melalui karya dan pemikiran, pengembangan sastera, impak dalam penyebaran ilmu, kepimpinan dalam persatuan sastera, impak di peringkat kebangsaan dan antarabangsa serta penghargaan dan pengiktirafan yang telah diterima.
Menurut beliau, seramai sembilan panel pemilihan telah mengadakan mesyuarat penilaian untuk meneliti sumbangan serta kekuatan calon.
“Terdapat 12 calon kesemuanya yang dihantar oleh persatuan, institusi dan individu berwibawa, jadi daripada 12 calon ia telah disenarai pendek kepada tiga calon dan (akhirnya) Rahman dipilih.
“Pemilihan ini adalah kepakaran ahli panel berdasarkan mesyuarat yang dibuat sejak September tahun lalu,” katanya pada pengumuman Anugerah Sastera Negara Ke-15 di Kementerian Pendidikan hari ini.
Dalam pada itu, beliau berkata, kekuatan Rahman adalah dalam genre puisi di mana puisi-puisinya sarat dengan pemikiran serta memerlukan penafsiran yang mendalam. – KOSMO! ONLINE


Petrol RON97 dijual RM4.84 seliter bermula esok
Oleh LUQMAN RIDHWAN MOHAMED NOR

22 Jun 2022, 6:09 pm
PUTRAJAYA – Harga runcit petrol RON97 naik 1 sen berkuat kuasa esok sehingga 29 Jun depan menjadikan ia dijual pada RM4.84.
Kementerian Kewangan (MOF) dalam satu kenyataan berkata, harga runcit bagi petrol RON95 dan diesel pula masih dikekalkan masing-masing pada RM2.05 seliter dan RM2.15 seliter.
Katanya, pengekalan harga kedua-dua bahan api itu adalah bagi melindungi pengguna daripada kenaikan harga minyak di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya hari ini. – KOSMO! ONLINE


Amber Heard mahu terbitkan ‘buku balas dendam’
Oleh KOSMO!

22 Jun 2022, 6:30 pm
BANDAR RAYA NEW YORK – Pelakon Amber Heard didakwa sedang berbincang untuk menerbitkan buku biografi selepas tewas dalam kes saman menentang bekas suami, Johnny Depp, lapor akhbar New York Post, kelmarin.
Menurut sumber, buku tersebut akan mendedahkan segala butiran mengenai kehidupan Heard, dakwaan penderaan rumah tangga bersama Depp dan keruntuhan kerjayanya sebagai seorang pelakon akibat kes saman dengan lelaki tersebut.
Pelakon ‘Aquaman’ itu dilaporkan bersedia untuk berdepan apa sahaja kemungkinan disebabkan penghasilan buku tersebut dan melihatnya sebagai ‘buku balas dendam’.
“Heard menganggap kerjayanya di Hollywood sudah berakhir, jadi tiada sebab untuk dia berasa risau.
“Perbincangan mengenai penulisan dan penerbitan buku telah bermula, dia kelihatan sangat teruja dengan pelan itu,” ujar satu sumber rapat.
Bagaimanapun, pakar penulisan buku, Dror Bikel memberi amaran bahawa Heard perlu sangat berhati-hati dengan apa yang ditulis mengenai Depp dalam buku tersebut sekiranya ia benar-benar akan berlaku.

“Depp dan pasukan peguamnya akan meneliti setiap ayat dan perkataan yang berkaitan bintang Pirates Of The Caribbean itu.
“Jika Amber tidak cakna, mungkin dia akan menerima satu lagi saman daripada bekas suaminya,” tegas Bikel.
Wakil pengurusan Heard tidak menafikan mengenai khabar angin penghasilan buku tersebut namun menolak untuk memberi sebarang komen. – Agensi


Pengantin baharu maut jatuh dari ‘buggy’ golf semasa bulan madu
Oleh KOSMO!

22 Jun 2022, 5:30 pm
SYDNEY – Seorang pengantin baharu menemui ajal selepas terjatuh dari kenderaan ‘buggy’ yang digunakan pemain golf semasa percutian bulan madunya, lapor laman Newsweek, semalam.
Mangsa yang dikenali sebagai Maria Morgan baru sahaja melangsungkan perkahwinan dengan suami, Robbie Morgan, 10 hari sebelum insiden tersebut.
Robbie menyewa ‘buggy’ untuk bersiar-siar di sekitar pusat peranginan, Pulau Hamilton sebelum kenderaan tersebut terbalik ketika lelaki itu cuba membuat pusingan-u.
Dia tidak mengalami sebarang kecederaan, namun Maria dilaporkan meninggal dunia di lokasi kejadian meskipun diberi bantuan pernafasan oleh pasukan paramedik.
Wakil Polis Queensland, Inspekator Anthony Cowan menyifatkan kematian itu sebagai kemalangan jalan raya dan tiada tanda-tanda pemanduan berbahaya atau memandu di bawah pengaruh alkohol.
“Ia adalah satu kemalangan tragis melibatkan kenderaan sukan golf.

“Mungkin terdapat faktor kurang pengalaman untuk memandu jenis kenderaan itu. Semasa membelok, pemandu gagal mengawal ‘buggy’ lantas mangsa terjatuh lalu mengalami kecederaan di kepala yang mengancam nyawa,” kata Cowan.
Pemangku Pengarah Perkhidmatan Ambulans Queensland, Graeme McIntyre berkata, Maria mengalami serangan jantung akibat kemalangan tersebut dan tidak bertindak balas terhadap bantuan pernafasan mulut ke mulut yang dilakukan selama 35 minit.
Pihak pengurusan Pulau Hamilton mengesahkan tragedi itu dalam satu kenyataan.
“Kami mengucapkan takziah kepada keluarga dan rakan-rakan mangsa yang terlibat dalam insiden tragis ini.
“‘Buggy’ golf sepatutnya dikendalikan mengikut peraturan dan keperluan Queensland Road di Pulau Hamilton.
“Keutamaan tertinggi kami ialah keselamatan dan kesejahteraan tetamu, penduduk. Kakitangan kami bekerjasama rapat dengan Polis Queensland untuk menyiasat kejadian itu,” tulis kenyataan itu.
Pihak pengurusan turut mendedahkan bahawa Maria tidak memakai tali pinggang keledar ketika kemalangan itu berlaku. – Agensi


Robert Pattinson lelaki paling menarik di dunia
Oleh KOSMO!

22 Jun 2022, 7:00 pm
LONDON – Satu analisis sains membuktikan bahawa Robert Pattinson merupakan lelaki paling menarik di dunia, lapor laman berita LadBible.
Selepas melakonkan watak Cedric Diggory menerusi filem Harry Potter and the Goblet of Fire, Pattinson menarik perhatian dunia apabila membintangi siri filem Twilight sebagai Edward Cullen.
Terbaharu, aktor kelahiran London itu kembali ke layar perak menerusi filem The Batman.
Pattinson telah diberi gelaran sebagai lelaki paling tampan di dunia pada tahun 2020 dan sejak itu, dia belum pernah disingkirkan dari kedudukan teratas.
Gelaran itu diberikan selepas sebuah algoritma yang menyusun ciri-ciri wajah yang berbeza telah menganalisis selebriti-selebriti Hollywood termasuk Ryan Gosling, Idris Elba, Brad Pitt dan Henry Cavill.
Skor yang dicatatkan oleh Pattinson adalah sebanyak 92.15 peratus. Dia berjaya menewaskan bintang-bintang lain termasuk Henry Cavill (91.64 peratus), Bradley Cooper (91.08 peratus), Brad Pitt (90.51 peratus) dan George Clooney (89.91 peratus).

Analisis itu dinilai menggunakan Nisbah Emas oleh Beauty Phi, satu kaedah pengiraan yang berasal dari era Renaissance Eropah.
“Robert Pattinson ialah pemenang yang jelas apabila semua elemen wajahnya diukur memiliki kesempurnaan fizikal,” ulas pakar dari Pusat Pembedahan Kosmetik Muka, Dr. Julian De Silva.
Beliau menjelaskan bahawa Pattinson berada di kedudukan lima teratas untuk hampir semua kategori kerana ciri-ciri wajahnya berbentuk klasik dengan rahang yang tajam.
“Satu-satunya skor di bawah purata adalah untuk bibirnya yang sedikit nipis dan rata,” jelas De Silva. – Agensi


Umpan nasi berlauk gagalkan cubaan terjun tingkat 31
Oleh ROSALWANI CHE SOH

22 Jun 2022, 5:27 pm
KOTA BHARU – Seorang lelaki yang cuba terjun dari kren yang berada di tingkat 31 sebuah tapak projek perumahan di Lembah Sireh di sini hari ini akhirnya lembut hati untuk turun selepas keluarganya memujuk dengan membawa bekalan nasi berlauk ke lokasi kejadian.
Sebelum menyerah diri, anggota balai bomba dan penyelamat Kota Darul Naim dan Kota Bharu mengambil masa empat jam untuk memujuk lelaki yang berusia 27 tahun itu.
Ketua Balai Bomba dan Penyelamat Darul Naim, Mohd. Ridzwan Ali berkata, lelaki itu dipercayai berada di kawasan terbabit sejak malam semalam sebelum kehadirannya disedari oleh orang awam.
Menurutnya, bomba menerima panggilan kecemasan kira-kira pukul 10.30 pagi tadi sebelum 20 anggota balai Kota Bharu dan Darul Naim bergegas ke lokasi kejadian.
“Anggota bomba tiba di lokasi kejadian kira-kira pukul 10.59 dan terus menjalankan operasi menyelamat mangsa.
“Lelaki berkenaan pada mulanya bertindak agresif dan nekad cuba terjun untuk terjun dari kren itu. Kita membawa ibu dan adiknya untuk memujuk lelaki itu supaya turun dari kren yang berada di tingkat 31 itu,” katanya ketika dihubungi Kosmo! hari ini.

Mana-mana individu yang mempunyai masalah kemurungan atau menghadapi tekanan boleh menghubungi Perkhidmatan Kesihatan Mental dan Sokongan Psikososial (MHPSS) di 03-29359935 atau 014-3223392 atau Talian Kasih 15999/WhatsApp Talian Kasih di 019-2615999. – KOSMO! ONLINE


MTC umum penganjuran Ekspo Kayu Malaysia 2022
Oleh MUHAMMAD IKHWAN IDERIS

22 Jun 2022, 5:15 pm
PETALING JAYA – Majlis Kayu-Kayan Malaysia (MTC) mengumumkan penganjuran Ekspo Kayu Malaysia (MWE) 2022 yang bakal diadakan pada 20-22 November ini di Pusat Pameran dan Perdagangan Antarabangsa Malaysia (MITEC).
Bertujuan memartabatkan industri di tengah-tengah endemik, pameran perdagangan itu disasarkan untuk memberi inspirasi, penyelesaian baharu dan peluang lebih besar dalam industri perkayuan.
Pengerusi MTC, Norrida Yusoff berkata, pihaknya menjangkakan jumlah kehadiran pembeli antarabangsa yang tinggi, menawarkan peluang perniagaan terbaik buat pempamer.
“Segala-galanya bakal digandakan berbanding MWE 2019, daripada ruang lantai pameran hinggalah kepada pelbagai inisiatif yang disediakan untuk menjadikan ekspo ini satu kejayaan,” katanya dalam satu kenyataan di sini.
MWE 2022 dianjurkan bersama oleh MTC dan Panels & Furniture Group, serta disokong oleh Kementerian Perusahaan Perladangan dan Komoditi.
MWE 2019 sebelum ini telah meraih banyak kejayaan dengan lebih 60 peratus daripada pempamer adalah dari luar negara, malah sebahagian daripada mereka berjaya menjual kesemua peralatan yang ditawarkan pada hari pertama ekspo berkenaan.

Sementara itu, Ketua Pegawai Eksekutif MTC, Muhtar Suhaili berkata, MWE 2019 telah meraih jualan sebanyak RM140 juta, berbanding sasaran awal RM25 juta.
“Kami berharap dapat melakukan yang lebih baik tahun ini kerana banyak pelabur serta pemilik perniagaan telah meletakkan pandemik di belakang mereka dan bersiap sedia untuk lebih banyak urusan perniagaan secara bersemuka di pameran perdagangan ini,” katanya.
Bagi menggalakkan penyertaan, MTC akan menyediakan insentif buat pembeli tempatan yang membeli mesin, barangan Kawalan Pencemaran Udara (APC) dan bahan mentah.
Sementara itu, Pembangunan Perdagangan Luar Malaysia (Matrade) akan menawarkan Geran Pembangunan Pasaran buat pempamer tempatan. – KOSMO! ONLINE


Pihak negeri harus bertanggungjawab ‘putih’ institusi tahfiz
Oleh AMREE AHMAD

22 Jun 2022, 5:16 pm
SEPANG – Pihak Berkuasa Agama Negeri (PBAN) perlu lebih bertanggungjawab dalam isu institusi tahfiz yang belum lagi berdaftar demi menjaga imej baik pusat pengajian berkenaan.
Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, kerajaan pusat sebenarnya tiada kuasa pun dalam hal ehwal institusi tersebut.
“Segala urusan berkaitan institusi tahfiz adalah di bawah bidang PBAN dan pihak Jabatan Kemajuan Islam Malaysia (Jakim) menyerahkan kepada mereka,” katanya kepada pemberita.
Terdahulu beliau meninjau operasi pelaksanaan Makkah Route atau program praperlepasan bakal jemaah haji di Lapangan Terbang Antarabangsa Kuala Lumpur (KLIA), di sini hari ini.
Malaysia merupakan negara perintis inisiatif itu yang diperkenalkan oleh kerajaan Arab Saudi pada 2017 sebelum diperluaskan kepada Indonesia, Bangladesh, Maghribi dan Pakistan. – KOSMO! ONLINE.


Remaja maut bergesel kereta masuk simpang
Oleh DIYANATUL ATIQAH ZAKARYA

22 Jun 2022, 5:31 pm
MELAKA – Seorang remaja lelaki maut selepas motosikal ditunggangi terlibat dalam nahas membabitkan dua buah kereta di persimpangan Kampung Bukit Gedong, Jalan Tanjung Kling, di sini hari ini.
Dalam kejadian kira-kira pukul 12.30 tengah hari itu, mangsa, Muhammad Azizul Haiqal Zulkefli, 19, meninggal dunia di lokasi akibat kecederaan parah di kepala.
Ketua Jabatan Siasatan dan Penguatkuasaan Trafik (JSPT) negeri, Superintendan [email protected] Zaki Omar berkata, ketika kejadian mangsa yang menunggang motosikal jenis Yamaha 135LC dalam perjalanan dari arah Tangga Batu menghala ke Tanjung Kling.
“Ketika dalam perjalanan, terdapat sebuah kereta jenis Proton Iswara di hadapan mangsa pada jarak lebih kurang tiga buah kenderaan telah memberikan lampu isyarat untuk masuk ke simpang kiri.
“Bagaimanapun tiba-tiba motosikal mangsa telah bergesel di bahagian kanan kereta tersebut dan hilang kawalan sehingga melanggar sebuah Proton Saga FLX dari arah bertentangan,” katanya ketika dihubungi di sini, hari ini.
Ujarnya, akibat kemalangan itu, mangsa telah terpelanting dan jatuh di atas jalan raya sebelum disahkan maut di lokasi oleh pegawai perubatan. – KOSMO! ONLINE.


Lebih 20,000 peluang kerjaya ditawarkan di BN Youth Job Fair
Oleh HARRITH HISHAM

22 Jun 2022, 4:34 pm
KUALA LUMPUR – Lebih 20,000 peluang pekerjaan ditawarkan sempena Karnival Kerjaya Barisan Nasional (BN) Youth Job Fair di Pusat Dagangan Dunia (WTC) di sini bermula 24 hingga 26 Jun ini.
Ketua Pemuda BN, Datuk Dr. Asyraf Wajdi Dusuki berkata, karnival yang kali terakhir diadakan pada 2017 itu merupakan acara penting selain merupakan jambatan kepada pelbagai inisiatif kerajaan dan sektor swasta dalam membuka peluang kerjaya terutama kepada golongan belia.
“Sepanjang karnival ini, bukan saja peluang pekerjaan malah ada juga perkhidmatan pembiayaan bagi mereka yang ingin memulakan perniagaan kecil-kecilan. Dari segi kelulusan, kita juga buka daripada Sijil Pelajaran Malaysia (SPM) sehingga kepada peringkat yang lebih tinggi seperti ijazah dan master.
“Kita jangka lebih 20,000 hingga 50,000 peluang kerjaya bakal ditawarkan. Selain itu, hasil perbincangan melalui agensi-agensi kerajaan dan swasta, temu duga secara langsung juga akan dibuat bagi memudahkan pemohon yang hadir.
“Jadi, datang berpakaian kemas dan datang awal bagi mengelakkan kesesakan. Bagi yang tidak tahu buat resume, kita ada sediakan bengkel untuk mereka sediakan resume terbaik,” katanya pada sidang akhbar di Menara Dato’ Onn, di sini hari ini.
Asyraf berkata, antara syarikat besar yang akan menawarkan peluang pekerjaan kepada pengunjung nanti antaranya Boustead Holdings Bhd, Malaysian Resources Corporation Bhd. (MRCB), Mara dan lain lain.

“Selain itu, kita juga ada siri bengkel dan perkongsian daripada pelbagai kelompok profesional dari sudut aspek kerjaya bagi memberi maklumat kepada mereka mengenai industri tertentu,” katanya.
Katanya, penganjuran kali ini diadakan bagi memastikan golongan muda mendapat peluang pekerjaan dalam pelbagai sektor ditawarkan, khususnya ketika negara sedang beralih ke fasa endemik. – KOSMO! ONLINE.


Unsur penyelewengan punca subsidi minyak botol dimansuhkan
Oleh MOHD RIDZAUDDIN ROSLAN

22 Jun 2022, 4:44 pm
PETALING JAYA – Unsur penyelewengan yang tercetus dalam kalangan pemain industri dan pihak komersial selain aktiviti penyeludupan menjadi antara faktor subsidi minyak masak berbotol tidak diteruskan kerajaan.
Perdana Menteri, Datuk Seri Ismail Sabri Yaakob berkata, susulan itu, keputusan tidak menyambung subsidi minyak berbotol turut dibuat kerana objektif awal program ini adalah untuk membantu golongan terkesan pandemik.
“Sewaktu pandemik, kerajaan telah memperkenalkan program subsidi sementara untuk minyak masak berbotol bagi 1kg, 2kg, 3kg dan 5 kg pada Ogos 2021. Usaha ini bagi membantu Keluarga Malaysia yang ketika itu terkesan akibat Covid-19.
“Program subsidi sementara untuk minyak masak berbotol ini hanyalah untuk tempoh tiga bulan sahaja
dengan kos RM55 juta sebulan,” katanya dalam satu sidang akhbar khas tadi.
Ismail Sabri berucap dalam sidang media khas sebentar tadi.
Katanya, kerajaan mendapati minyak masak berbotol yang disubsidi banyak diselewengkan oleh pihak industri, komersial dan aktiviti penyeludupan.
“Sehubungan dengan itu, kerajaan membuat keputusan mulai 1 Julai 2022 untuk tidak lagi menyambung subsidi untuk minyak masak berbotol kerana objektif awal program ini adalah untuk membantu golongan terkesan pandemik,” ujarnya. -KOSMO! ONLINE


P. Pinang laksana kutipan fi di hotel berdaftar 1 Julai
Oleh SAFINA RAMLI

22 Jun 2022, 3:40 pm
GEORGE TOWN – Pulau Pinang akan melaksanakan semula kutipan fi di hotel-hotel berdaftar di negeri itu mulai 1 Julai ini.
Pengerusi Pelancongan dan Ekonomi Kreatif (PETACE) negeri, Yeoh Soon Hin berkata, kadar bayaran fi adalah kekal sama seperti sebelum ini iaitu bagi hotel empat dan lima bintang adalah RM3 (satu bilik / satu malam) dan kadar RM2 (satu bilik /satu malam) bagi hotel tiga bintang dan ke bawah termasuk dormitory, hotel bajet, asrama dan rumah tumpangan.
“Kegiatan aktiviti pelancongan telah rancak semula sejak pembukaan semula pintu sempadan negara pada 1 April lalu dan jumlah kedatangan pelancong ke Pulau Pinang amat mengalakkan.
“Oleh itu, setelah mengadakan perbincangan dengan pemain-pemain industri dan mendapat persetujuan daripada mereka, maka Pulau Pinang akan melaksanakan semula kutipan fi hotel di hotel-hotel berdaftar mulai 1 Julai ini,” katanya pada sidang akhbar di Komtar di sini hari ini.
Menurutnya, kerajaan negeri telah melaksanakan pelbagai inisiatif bantuan kepada penggiat-penggiat industri pelancongan dan ekonomi kreatif sejak penularan wabak Covid-19, termasuk inisiatif pengecualian fi – hotel sejak 1 Julai 2020 sehingga 30 Jun 2022.- KOSMO! ONLINE


20 bekas pelajar sekolah dituduh pukul rakan
Oleh OTHMAN YAHAYA

22 Jun 2022, 3:33 pm
SUNGAI PETANI – Seramai 20 bekas pelajar sebuah sekolah berasrama penuh di Merbok dekat sini dihadapkan ke Mahkamah Majistret di sini hari ini atas pertuduhan menyebabkan kecederaan ke atas seorang pelajar sekolah sama, dua tahun lalu.
Kesemua remaja lelaki berusia 18 dan 19 tahun itu mengaku bersalah sebaik pertuduhan terhadap mereka dibacakan di hadapan Majistret, Nadhirah Abdul Rahim.
Nadhirah menetapkan 10 Ogos depan sebagai tarikh sebutan semula kes bagi mendapatkan laporan akhlak sebelum menjatuhkan hukuman ke atas semua tertuduh.
Prosiding berlangsung secara tertutup selepas peguam, Nurliyana Mohd. Radzi yang mewakili semua tertuduh membuat permohonan kepada Nadhirah supaya tidak membenarkan wartawan membuat liputan di dalam kamar mahkamah.
Mengikut kertas pertuduhan, seramai 10 pelajar tingkatan lima didakwa dengan sengaja menyebabkan kecederaan dengan cara memukul mangsa yang kini berusia 18 tahun di kawasan asrama sekolah itu
pada pukul 12.30 tengah malam, 27 Oktober 2020.
Sementara 10 lagi pelajar tingkatan empat didakwa mencederakan mangsa sama di lokasi sama pada pukul 2 pagi hari yang sama. – KOSMO! ONLINE


255 maut gempa bumi kuat gegar Afghanistan
Oleh KOSMO!

22 Jun 2022, 3:22 pm
KABUL – Gempa bumi kuat berukuran 6.1 pada skala Richter menggegarkan bahagian tenggara Afghanistan sehingga mengorbankan sekurang-kurangnya 255 orang, demikian menurut agensi berita rasmi negara itu.
Menurut akhbar The Guardian, gempa bumi itu berlaku pada awal pagi hari ini (waktu tempatan) dengan pusat gempa adalah berhampiran bandar Khost yang terletak di selatan ibu negara, Kabul, lapor Kajian Geologi Amerika Syarikat (USGS).
Sekurang-kurangnya 255 orang terbunuh dan 155 lagi cedera di daerah Barmala, Ziruk, Naka dan Gayan dalam wilayah Paktika, lapor agensi berita Afghanistan, Bakhtar.
Kematian turut dilaporkan di wilayah Khost dan Nangarhar, kata ketua pihak berkuasa pengurusan bencana Taliban, Mohammad Nassim Haqqani.
Menurut laporan Bakhtar, pegawai-pegawai tempatan bimbang angka kematian boleh meningkat jika kerajaan pusat tidak memberikan bantuan kecemasan.
“Gempa bumi kuat menggegarkan empat daerah di wilayah Paktika, membunuh dan mencederakan beratus-ratus rakyat negara kita di samping memusnahkan berpuluh-puluh rumah.

“Kami menggesa semua agensi bantuan menghantar pasukan ke kawasan itu dengan segera bagi mengelakkan malapetaka selanjutnya,” kata timbalan jurucakap kerajaan Taliban, Bilal Karimi.
Susulan kejadian, pasukan penyelamat dikerahkan ke kawasan-kawasan yang terjejas menggunakan helikopter. – Agensi


Operator kilang didenda RM900 cederakan remaja
Oleh OTHMAN YAHAYA

22 Jun 2022, 5:11 pm
SUNGAI PETANI – Seorang operator kilang didenda RM900 oleh Mahkamah Majistret di sini hari ini atas pertuduhan menyebabkan kecederaan ke atas seorang remaja perempuan dalam pergaduhan di Pantai Merdeka dekat sini pada Ahad lalu.
Tertuduh, Siti Zulaikha Zolkifli, 23, dijatuhkan hukuman tersebut selepas mengaku bersalah sebaik pertuduhan terhadapnya itu dibacakan di hadapan Majistret, Nadhirah Abdul Rahim.
Nadhirah turut memerintahkan tertuduh dipenjara selama dua bulan jika gagal membayar denda berkenaan. Tertuduh membayar denda tersebut.
Seorang remaja perempuan cedera pada kening selepas bergelut dengan seorang wanita di Pantai Merdeka pada Ahad lalu.
Mengikut pertuduhan, tertuduh didakwa dengan sengaja menyebabkan kecederaan terhadap mangsa berusia 19 tahun di padang rekreasi Pantai Merdeka, Kota Kuala Muda dekat sini kira-kira pukul 6.22 petang, 19 Jun lalu.
Pendakwaan dikendalikan Timbalan Pendakwa Raya, S Preeyaa dilakukan mengikut Seksyen 323 Kanun Keseksaan yang memperuntukkan hukuman penjara sehingga setahun atau denda sehingga RM2,000 atau kedua-duanya sekali.- KOSMO! ONLINE


Syed Saddiq disyaki bersubahat berhubung kehilangan RM250,000 – Polis
Oleh NORLIZAH ABAS

22 Jun 2022, 4:43 pm
KUALA LUMPUR – Mahkamah Tinggi di sini hari ini diberitahu, polis mengesyaki Syed Saddiq Syed Abdul Rahman bersubahat dengan dua lagi individu berhubung kehilangan wang anggaran RM250,000 daripada peti besi di rumah Ahli Parlimen Muar itu, dua tahun lalu.
Asisten Supritendan Ahmad Marzuqi Ibrahim, 39, siasatan menjurus kepada Syed Saddiq, Siti Nurul Hidayah dan Lim Hooi Sean kerana hanya mereka bertiga yang mengetahui kata laluan rahsia peti besi tersebut.
Saksi pendakwaan kelima itu yang juga pegawai penyiasat bagi kes kehilangan wang berkata, bagaimanapun, siasatan lanjut mendapati, hanya terdapat cap jari Syed Saddiq pada almari dan kawasan peti besi tersebut.
Menurut Ahmad Marzuqi, pihaknya kemudian menghantar surat permohonan kepada Bank Negara Malaysia (BNM) bagi mendapatkan maklumat untuk membantu siasatan namun tidak memperoleh jawapan daripada bank pusat itu.
Pegawai polis itu turut mengesahkan, hasil siasatan mendapati tiada sebarang kesan umpilan pada peti besi dan hanya terdapat kesan cap jari Syed Saddiq manakala biliknya berada dalam keadaan kemas.
Ujarnya, beliau tidak melakukan seberang pengesahan atau siasatan bagaimana Syed Saddiq memperoleh wang tersebut kerana siasatan dilakukan di bawah Seksyen 380 Kanun Keseksaan iaitu kecurian dalam bangunan.

“Tambahan pula YB Syed Saddiq telah mengesahkan bahawa wang yang hilang adalah wang simpanan beliau dan ibu-bapa beliau,” ujarnya.
Pegawai polis itu turut mengesahkan, Syed Saddiq tidak pernah memberitahu bahawa wang yang hilang itu bersumber daripada politik kerana beliau hanya menyatakan ia wang simpanannya dan kedua-dua ibu bapa.
Ujarnya, polis menjalankan siasatan hasil laporan polis yang dibuat oleh Ahli Parlimen Muar itu dan bapanya, Syed Abdul Rahman Abdullah Alsagoff pada 29 Mac 2020 berhubung kehilangan daripada peti besi di rumah di Kampung Tunku, Petaling Jaya.
Dalam laporannya, Syed Saddiq menyatakan, peti besi itu yang menggunakan kombinasi nombor keselamatan rahsia dan dibuka kali terakhir di antara 13 dan 14 Mac 2020.
Dalam pernyataan saksinya, Ahmad Marzuqi selanjutnya menyatakan, polis kemudian menangkap seorang wanita warganegara Indonesia, Novi Dwi Anggraeni pada 30 April 2020 bagi membantu siasatan berhubung kes itu.
Ujarnya, pembantu rumah tersebut bagaimanapun dibebaskan setelah tiada keterangan dan bukti bagi mengaitkannya ekoran tiada pencerobohan berlaku di bilik dalam rumah itu.
Perbicaraan di hadapan Hakim Datuk Azhar Abdul Hamid bersambung lagi 4 Julai ini. – KOSMO! ONLINE.


Subsidi minyak masak paket 1kg dikekalkan
Oleh MOHD RIDZAUDDIN ROSLAN

22 Jun 2022, 4:35 pm
PETALING JAYA – Pemberian subsidi bagi minyak masak jenis paket dengan isi padu satu kilogram akan diteruskan kerajaan dalam usaha meringankan beban Keluarga Malaysia ketika ini.
Perdana Menteri, Datuk Seri Ismail Sabri Yaakob berkata, subsidi itu yang diberikan sejak tahun 2007 itu akan diteruskan dengan melibatkan sebanyak 66,000 tan metrik sebulan.
“Minyak masak yang ada subsidi ialah sebanyak 60,000 tan metrik sebulan, melebihi keperluan pengguna iaitu sebanyak 55,000 tan metrik sebulan. Kerajaan berikan subsidi jadi tiada sebab tidak cukup.
“Subsidi kerajaan berikan untuk minyak masak paket dengan harga RM2.50 bagi satu paket berbanding harga pasaran sebenar iaitu RM9 untuk satu kilogram,” katanya pada satu sidang akhbar khas di sini tadi.
Jelasnya, subsidi itu tidak akan ditarik balik dan akan diteruskan seperti biasa. -KOSMO! ONLINE


Penunggang motosikal tular bergaduh atas jalan raya ditahan
Oleh ASLIZA MUSA

22 Jun 2022, 4:55 pm
IPOH – Seorang penunggang motosikal yang tular menerusi rakaman video ‘pergaduhan’ di Jalan Kuala Kangsar di sini Ahad lalu, telah ditahan semalam bagi membantu siasatan.
Ketua Polis Daerah Ipoh, Asisten Komisioner Yahaya Hassan berkata, lelaki berusia 50-an itu ditahan oleh Bahagian Siasatan Jenayah, Ibu Pejabat Polis Daerah (IPD) Ipoh pada pukul 3 petang.
Katanya, sebuah motosikal yang disyaki ditunggang suspek semasa kejadian itu turut dirampas sebagai barang kes untuk siasatan polis.
“Hasil semakan mendapati suspek mempunyai enam rekod lampau bersabit pelbagai kesalahan termasuk narkotik.
“Suspek kini direman tiga hari bermula hari ini sehingga Jumaat depan untuk siasatan mengikut Seksyen 427 Kanun Keseksaan kerana khianat. Kertas siasatan kes ini akan dilengkapkan sebelum dirujuk kepada pihak pendakwaan untuk tindakan lanjut,” katanya di sini hari ini.
Terdahulu, video berdurasi 29 saat itu tular dalam media sosial sejak kelmarin dengan memaparkan sebuah kereta telah memberhentikan kenderaan itu secara tiba-tiba hingga menyebabkan seorang penunggang motosikal terjatuh.

Pemandu kereta itu juga dilihat keluar dari kenderaannya dan menolak penunggang motosikal berkenaan.
Menerusi kenyataan media semalam, Yahaya berkata, kejadian itu berlaku pada pukul 10.15 pagi iaitu hari sama laporan polis dibuat dimana pengadu ketika itu dalam perjalanan dari arah pekan Ipoh ke Klebang Restu.
“Kejadian itu dikatakan bermula selepas pemandu kereta membunyikan hon ke arah penunggang motosikal yang didakwa menunggang dalam keadaan berbahaya.
“Tindakan itu telah menimbulkan rasa tidak puas hati lelaki terbabit sebelum dia bertindak membaling batu ke arah kereta. Ini menyebabkan pemandu kereta memberhentikan kenderaannya dan berlaku sedikit kemalangan,” katanya. – KOSMO! ONLINE.


BKM : Orang bujang dapat RM50, keluarga RM100
Oleh MOHD RIDZAUDDIN ROSLAN

22 Jun 2022, 4:52 pm
PETALING JAYA – Kerajaan mengumumkan bantuan tunai tambahan kepada golongan B40 melibatkan pemberian RM100 kepada golongan isi rumah dan RM50 untuk golongan bujang.
Perdana Menteri, Datuk Seri Ismail Sabri Yaakob berkata, Bantuan Keluarga Malaysia (BKM) itu diberikan kepada rakyat susulan mengambil kira cabaran sara hidup dan kenaikan harga barang.
“Bayaran Fasa 2 BKM melibatkan peruntukan sebanyak RM1.11 bilion dan setiap penerima BKM menerima sehingga RM400 mengikut kategori kelayakan BKM masing-masing.
“Setiap penerima BKM bakal menerima sehingga RM500 mengikut kategori kelayakan BKM masing-masing. Bayaran bantuan tunai tambahan yang dibayar bersekali dengan bayaran Fasa 2 BKM melibatkan tambahan peruntukan sebanyak RM630 juta,” katanya tadi. -KOSMO! ONLINE


Guru, tenaga pengajar sambut baik cuti Sabtu, Ahad
Oleh MOHAMAD FAIZAL HASHIM

22 Jun 2022, 2:50 pm
ISKANDAR PUTERI – Cadangan kerajaan negeri untuk mengkaji semula cuti minggu yang ditetapkan pada Jumaat dan Sabtu pada ketika ini mendapat reaksi positif daripada golongan guru dan tenaga pengajar di negeri ini.
Pengerusi Jawatankuasa Pendidikan, Penerangan dan Komunikasi negeri, Norlizah Noh berkata, usul penukaran cuti hujung minggu kepada Sabtu dan Ahad seperti sebelum ini perlu mengambil kira pelbagai aspek dan dikaji semula sebelum ia dilaksanakan.
Beliau berkata, sekiranya ia dilaksanakan, pertukaran cuti hujung minggu itu seeloknya dibuat pada tahun hadapan kerana khuatir mengganggu takwim persekolahan pada tahun ini.
Norlizah Noh
“Di peringkat pendidikan, majoriti guru daripada 44,920 guru di sekolah rendah dan menengah menyambut baik cadangan itu untuk mengkaji semula cuti hujung minggu pada Jumaat dan Sabtu yang dilaksanakan ketika ini.
“Sekiranya berlaku perubahan, kita berharap ia tidak dilaksanakan pada tahun ini kerana takwim persekolahan sudah diatur sehingga Disember ini. Sebarang pertukaran pada tahun ini hanya akan menyukarkan pelbagai pihak,” katanya. – KOSMO! ONLINE.


Zuraida masih hadir program rasmi kementeriannya
Oleh MOHD. HUSNI MOHD. NOOR

22 Jun 2022, 2:58 pm
PUTRAJAYA – Setakat hari ini, Datuk Zuraida Kamaruddin masih kekal sebagai Menteri Perusahaan, Perladangan dan Komoditi serta masih menjalankan tugas rasmi di kementeriannya itu.
Ini dibuktikan dengan pengesahan kehadiran Ahli Parlimen Ampang itu pada satu program rasmi kementeriannya di Sabah malam ini.
Mengikut jadual rasmi dikongsi Unit Komunikasi Korporat (UKK) kementerian berkenaan, Zuraida akan menghadiri Majlis Anugerah Industri Koko Malaysia (AIKM) 2022 anjuran Lembaga Koko Malaysia (LKM) di The Magellan Sutera Resort, Kota Kinabalu.
Difahamkan, Zuraida berlepas ke Sabah selepas menghadiri mesyuarat Kabinet pagi tadi.
Terdahulu, Zuraida dilihat memasuki Bangunan Perdana Putra dengan menaiki kenderaan pelbagai guna (MPV) mewah pukul 9.25 pagi tadi.
Bagaimanapun, usaha wartawan yang menunggu sejak 9 pagi bagi mendapatkan penjelasan Zuraida mengenai perkara itu gagal apabila kenderaan yang membawa beliau dipercayai keluar menerusi pintu lain selepas menyuarat Kabinet tamat, tengah hari tadi. – KOSMO! ONLINE.


Singapura sahkan kes pertama cacar monyet
Oleh KOSMO!

22 Jun 2022, 3:19 pm
SINGAPURA – Kementerian Kesihatan Singapura mengesahkan kes pertama wabak cacar monyet atau monkeypox selepas seorang warga Britain yang melawat negara itu disahkan positif penyakit tersebut, lapor laman Coconut News.
Pesakit merupakan seorang pramugara sebuah syarikat penerbangan dan singgah di Singapura minggu lepas selepas pesawatnya membuat perhentian di republik tersebut.
Dia disahkan positif cacar monyet apabila mengalami simptom sakit kepala dan ruam kulit pada Isnin lalu.
Pesakit dilaporkan berada dalam keadaan stabil dan sedang dirawat di Pusat Kebangsaan bagi Penyakit Berjangkit.
Pengesanan kontak rapat dalam penerbangan yang dinaiki pesakit dan semasa berada di Singapura sedang dijalankan.
Penerbangan yang melibatkan lelaki itu keluar masuk dari Singapura dua kali antara 15 Jun dan 19 Jun.

Setakat semalam, 13 kenalan rapat diletakkan di dalam kuarantin selama 21 hari manakala dua kenalan berisiko rendah dipantau melalui telefon.
Dia menghabiskan sebahagian besar masanya di bilik hotel, pusat urut dan makan di tiga kedai makanan pada Khamis.
Tiada kontak yang dinamakan tetapi semuanya sedang dikesan bagi proses saringan.
Kementerian kesihatan memaklumkan risiko penularan adalah rendah kerana penyakit itu menular melalui hubungan fizikal yang rapat atau berpanjangan.
Gejala cacar monyet termasuk demam, sakit kepala, sakit otot, sakit belakang, nodus limfa bengkak, menggigil, lesu dan ruam kulit.
Penularan berlaku melalui pendedahan kepada titisan pernafasan atau sentuhan fizikal secara langsung dengan darah, cecair badan atau bahan lesi daripada yang dijangkiti.
Seorang itu akan kekal dijangkiti sehingga parut pada kulit berkudis. – Agensi


Ramai penduduk berhijrah punca Terengganu kurang penduduk
Oleh MOHD AZLI ADLAN

22 Jun 2022, 3:22 pm
KUALA TERENGGANU – Penghijrahan penduduk atas alasan ekonomi faktor Terengganu kekal antara negeri kurang penduduk di negara ini walaupun kadar kelahirannya tertinggi.
Ketua Perangkawan, Datuk Seri Dr. Mohd. Uzir Mahidin berkata, kadar kelahiran di Terengganu pula ialah 2.9 anak bagi setiap pasangan berbanding 1.9 anak di peringkat nasional.
“Begitu pun, Terengganu antara lima negeri paling kurang penduduk dengan 1.149 juta iaitu kurang tiga peratus dari keseluruhan rakyat negara ini.
“Antara puncanya kemungkinan ramai rakyat negeri ini berhijrah ke negeri-negeri lain terutama Lembah Klang untuk mencari rezeki,” katanya ketika ditemui pada Siri Jelajah Parlimen dan Dewan Undangan Negeri (DUN) peringkat Terengganu di sini hari ini
Mohd. Uzir berkata, berdasarkan Banci Penduduk dan Perumahan Malaysia 2020 yang mendapati hampir 15,500 rumah tidak berpenghuni di negeri tersebut merupakan rumah persinggahan.
Jelas beliau, kebanyakan rumah tersebut milik anak kelahiran Terengganu yang menetap di negeri-negeri lain atas faktor pekerjaan.

“Mereka akan pulang sekali-sekala ke rumah persinggahan di Terengganu apabila cuti selain merancang untuk menetap di kediaman tersebut apabila bersara kelak,” katanya.
Mohd. Uzir berkata, isu penghijrahan penduduk ke negeri lain boleh dikurangkan sekiranya kadar pertumbuhan ekonomi Terengganu dapat ditingkatkan pada masa depan. – KOSMO! ONLINE


Aksi wanita cabut palang parkir tular di media sosial
Oleh KOSMO!

22 Jun 2022, 3:08 pm
PETALING JAYA – Satu rakaman televisyen litar tertutup (CCTV) memaparkan seorang wanita menanggalkan palang parkir di sebuah bangunan menjadi tular di media sosial hari ini.
Menerusi rakaman berkenaan, wanita yang memandu seorang diri itu dilihat turun daripada kenderaannya sebelum sedaya-upaya menolak palang tersebut sehingga tercabut.
Wanita itu kemudian dilihat mengambil telefon bimbitnya dan merakam gambar palang yang tercabut itu.
Bagaimanapun, tidak dinyatakan di mana kejadian itu berlaku dan dipercayai rakaman itu ditularkan oleh pihak pengurusan bangunan tersebut.
Menjengah ke ruangan komen rata-rata orang ramai terkejut dengan kekuatan wanita tersebut yang menyebabkan tapak palang berkenaan tertanggal dari lantai.
“Mesti jenis pemarah orangnya, tapi boleh rasional lagi dia tak langgar palang itu guna kereta dia,” kata ZaZa.

“Lepas ini kena bayar denda rosakkan harga benda atau terpaksa meringkuk dalam penjara merenung masa hadapan. Jangan ikutkan sangat perasaan marah,” kata Rohim.
“Sempat lagi kakak ini ambil gambar, nak ‘update’ kot ‘Done marah’,” kata Danny.
“Sebabkan kakak ini ambil gambar, saya yakin kejadian ini berlaku di Malaysia,” kata Faidzal.
“Macam-macam nak tanya, dia tak cuba hubunga ‘intercom’ ke mana tahu ada masalah teknikal. Perbuatan dirakam CCTV, pihak pengurusan boleh kenakan tindakan,” kata Siti.
Sehingga kini, video berkenaan telah ditonton lebih 24,000 kali dan mendapat lebih 300 reaksi daripada pengguna Facebook. – KOSMO! ONLINE


Pembantu kedai dipenjara, denda RM5,000 hina Raja Perlis
Oleh NUR NAZLINA NADZARI

22 Jun 2022, 2:43 pm
KANGAR – Seorang pembantu kedai runcit terpaksa meringkuk di penjara selama setahun setelah mengaku bersalah di Mahkamah Sesyen di sini hari ini atas pertuduhan menghina Raja Perlis, Tuanku Syed Sirajuddin Putra Jamalullail pada 22 Mac lalu.
Hakim Musyiri Peet turut mengenakan hukuman denda RM5,000 ke atas tertuduh, Muhamad Basri Shah Rohani, 31, yang berasal dari Tanah Merah, Kelantan.
Mengikut kertas pertuduhan, lelaki terbabit didakwa mengeluarkan kenyataan menerusi akaun Facebook menggunakan nama Basri Shah dengan kata-kata menghasut di sebuah hotel di sini kira-kira pukul 1.45 petang, 22 Mac lalu.
Hantaran tersebut mempunyai kecenderungan bagi mendatangkan penghinaan terhadap Tuanku Syed Sirajuddin dengan pendakwaan dilakukan di bawah Seksyen 4(1)(a) Akta Hasutan 1948 (Akta 15) dan boleh dihukum di bawah Seksyen 4(1) akta sama.
Jika sabit kesalahan, tertuduh boleh didenda tidak melebihi RM5,000 atau dipenjara selama tempoh tiga melebihi tiga tahun atau kedua-duanya. – KOSMO! ONLINE.


Pengawasan sempadan ditingkatkan elak cacar monyet
Oleh MOHAMAD FAIZAL HASHIM

22 Jun 2022, 3:16 pm
ISKANDAR PUTERI – Kerajaan negeri akan meningkatkan pengawasan tahap tertinggi di pintu masuk laluan darat Johor-Singapura susulan pengesanan kes wabak cacar monyet yang dikesan di republik itu, semalam.
Pengerusi Jawatankuasa Kesihatan dan Perpaduan negeri, Ling Tian Soon berkata, langkah tersebut bagi mengelakkan wabak tersebut tidak merentasi Tambak Johor demi keselamatan rakyat di negeri ini.
Beliau berkata, notis peringatan berhubung perkara itu telah diedarkan kepada semua pegawai bertugas di sempadan Malaysia-Singapura sebagai langkah berjaga-jaga.
“Kesemua pegawai di pintu masuk sempadan Malaysia-Singapura khususnya petugas Jabatan Imigresen Malaysia yang menjadi lapisan pertama diingatkan untuk melakukan pemeriksaan secara menyeluruh terhadap pengembara yang memasuki negara ini.
“Sekiranya mereka menyedari dan mengesan individu mempunyai simptom cacar monyet, mereka perlu segera melaporkan kepada pegawai Jabatan Kesihatan Negeri Johor,” katanya. – KOSMO! ONLINE.


Tukang kayu hidup tertekan dakwa identiti dicuri
Oleh ISWAN SHAFIQ ISA

22 Jun 2022, 2:18 pm
SEBERANG PERAI – Seorang tukang kayu di sebuah kilang perabot kini hidup dalam keadaan tertekan apabila mendakwa identitinya telah dicuri dan disalahguna pihak tidak bertanggungjawab sejak lima tahun lalu.
Disebabkan itu, mangsa, Ang Siang Ping, 27, dikatakan telah menyebabkan kerugian kepada seorang pemilik rumah di sini kerana terpaksa menanggung bil elektrik yang tinggi iaitu sebanyak RM230,611.30 sepanjang tempoh berkenaan hingga Mac tahun lalu.
Pada masa sama, Siang Ping juga telah menerima saman mahkamah untuk satu kes sivil dari Tenaga Nasional Berhad (TNB) sebanyak RM234,747.50 berhubung aktiviti perlombongan ‘bitcoin’ di Butterworth sekitar November tahun lalu.
“Kejadian ini (identiti dicuri dan disalahgunakan) mungkin berlaku selepas saya kehilangan kad pengenalan bersama beberapa dokumen lain termasuk wang tunai dalam satu kejadian pada 2017 sebelum satu laporan polis mengenainya dibuat.
“Bagaimanapun, laporan polis itu telah ditarik balik selepas kad pengenalan tersebut dijumpai semula beberapa hari kemudian (tahun yang sama),” katanya pada satu sidang akhbar bersama Ahli Parlimen Bukit Mertajam, Steven Sim di pusat khidmatnya di sini hari ini.
Dakwa Siang Ping, lebih Malang lagi apabila semua akaun miliknya telah dibekukan oleh bank ekoran berdepan satu tindakan guaman sivil dengan penghakiman pada 18 Februari tahun lalu. – KOSMO! ONLINE.


Kanak-kanak tertelan dadah dipindahkan semula ke HSIP
Oleh ROHANA MOHD. NAWI

22 Jun 2022, 3:04 pm
KOTA BHARU – Seorang kanak-kanak lelaki berusia empat tahun yang ditidurkan selepas kritikal di unit rawatan rapi (ICU) kanak-kanak, Hospital Raja Perempuan Zainab II (HRPZ II) di sini akibat tertelan dadah jenis methamphetamine akan dipindahkan semula ke Hospital Sultan Ismail Petra (HSIP), Kuala Krai dalam masa terdekat.
Pemangku Ketua Polis Kelantan, Datuk Muhamad Zaki berkata, melihat kepada situasi terkini, mangsa sudah menunjukkan perkembangan positif apabila kanak-kanak itu sudah bernafas secara normal dengan tidak lagi menggunakan bantuan mesin oksigen.
Katanya, mangsa juga sudah sedarkan diri dan kesihatannya bertambah baik berbanding sebelum ini.
“Kita semua bersyukur melihat keadaan itu dan berharap kanak-kanak itu akan pulih seperti biasa.
Sekiranya mangsa dipindahkan ke HSIP, ia memudahkan ahli keluarga terdekat untuk menziarahi dan memantau kesihatannya,”katanya pada sidang akhbar selepas program Ziarah Prihatin Pemangku Pengerusi Persatuan Keluarga Polis (Perkep) Kelantan di pekarangan HRPZ II di sini hari ini.
Dalam kunjungan itu, Muhamad Zaki dan isterinya, Suzana Yashin merangkap Pemangku Pengerusi Perkep Kelantan turut menyampaikan kurniaan daripada Raja Perempuan Kelantan, Tengku Anis Tengku Abdul Hamid kepada ibu mangsa yang berusia 36 tahun. – KOSMO! ONLINE.


Ismail Sabri adakan sidang akhbar khas 3.30 petang ini
Oleh MOHD RIDZAUDDIN ROSLAN

22 Jun 2022, 2:53 pm
PETALING JAYA- Satu sidang akhbar khas dijangka diadakan oleh Perdana Menteri, Datuk Seri Ismail Sabri Yaakob pada pukul 3.30 petang ini.
Bagaimanapun, maklumat terperinci mengenai inti pati sidang akhbar itu masih belum dapat dipastikan buat masa ini.
Orang ramai boleh mengikuti perkembangan sidang akhbar tersebut menerusi laman web dan Facebook Kosmo! Online.
Berita lanjut menyusul. -KOSMO! ONLINE


Buli : 4 pelajar jalani khidmat masyarakat 160 jam
Oleh NOR SHAFAWATI YUP

22 Jun 2022, 2:03 pm
SEREMBAN – Empat pelajar lelaki senior sebuah sekolah menengah di daerah ini diperintahkan oleh Mahkamah Majistret Seremban untuk menjalani perintah khidmat masyarakat selama 160 jam selepas mengaku salah mencederakan seorang pelajar tingkatan satu sekolah sama, Mei lalu.
Majistret Intan Syafinaz Roslin menjatuhkan hukuman itu terhadap empat remaja tersebut yang berusia 15 dan 16 tahun setelah meneliti laporan akhlak dikemukakan oleh Jabatan Kebajikan Masyarakat (JKM).
Pegawai Pendakwa, Asisten Superitendan M.Shanmugavel berkata, mereka perlu menyelesaikan perintah khidmat masyarakat sebanyak 160 jam itu dalam tempoh enam bulan.
“Selain itu, mereka turut dikenakan bon berkelakuan baik selama dua tahun bercagaran RM2,000.
“Mahkamah turut menetapkan supaya remaja terbabit menghadiri sesi kaunseling dan bengkel interaktif yang turut disertai ibu bapa dan penjaga dalam tempoh yang ditentukan JKM,” katanya ketika di luar mahkamah hari ini.
Pada 23 Mei lalu, kesemua remaja berkenaan mengaku bersalah atas pertuduhan secara bersama dengan sengaja telah menyebabkan kecederaan ke atas seorang pelajar lelaki berusia 13 tahun dengan cara memukulnya. – KOSMO! ONLINE.


Anak panah tembusi pipi wanita
Oleh KOSMO!

22 Jun 2022, 2:00 pm
BEIJING – Seorang wanita di bandar Xi’an, China dipanah secara tidak sengaja sehingga menyebabkan sebatang anak panah menembusi bahagian pipinya, lapor akhbar Daily Star kelmarin.
Pesakit yang identitinya tidak didedahkan itu,  dilaporkan dirawat di sebuah hospital di Xi’an selepas anak panah sepanjang 71.1 sentimeter itu mengenai bahagian bawah mata kanannya.
Petugas  perubatan terpaksa memanggil pasukan bomba bagi membantu menyelamatkan mangsa kerana anak panah tersebut tertusuk amat kuat sehingga sukar untuk  mencabutnya.
Mangsa juga dilaporkan tidak dapat menjalani ujian imbasan tomografi berkomputer (CT) disebabkan saiz anak panah itu terlalu panjang.
Nasib wanita itu bagaimanapun agak baik apabila anggota-anggota  bomba akhirnya berjaya mencabut keluar anak panah besi itu dengan bantuan peralatan  pemotong bolt tugas berat.
Beberapa rakaman menunjukkan seorang anggota bomba sedang memegang anak panah dengan kuat ketika rakan-rakan setugasnya  memotong bahagian berbeza, menyebabkan wanita berkenaan berada dalam kesakitan.

Menurut  media tempatan, mangsa sedang berjalan di sebuah kawasan awam apabila anak panah milik seorang lelaki yang berlatih memanah secara tidak sengaja mengenai mukanya.
Polis telah melancarkan siasatan bagi insiden tersebut. – Agensi


Saya janji akan jaga sensitiviti berfesyen – Aina Abdul
Oleh MOHAMMAD SHAHEMY AZMI

22 Jun 2022, 1:27 pm
PETALING JAYA – Selepas terpalit dengan kontroversi fesyen hijab menyerupai gaya rahib gereja pada bulan lalu, penyanyi Aina Abdul berjanji akan menjaga sensitiviti berpakaian sepanjang konsert A Night With Aina Abdul 2.0 (ANWAA 2.0) Live di Istana Budaya yang bakal berlangsung pada 25 dan 26 Jun ini.
Aina atau nama sebenarnya Nurul Aina Abdul Ghani , 28, memberitahu akan tetap mengekalkan identitinya dalam berfesyen namun mengambil kira semua nasihat yang diberikan oleh orang ramai sebelum ini.
“Setiap malam konsert ANWAA 2.0, saya akan menggayakan busana berbeza. Saya bakal memperagakan 10 persalinan busana hasil ciptaan pereka fesyen tempatan seperti Melinda Looi, Zaimi Zulkafli, Rizman Ruzaini, Tsyahmi, Wan & Mary, Behati, Khuntumn dan Masyadi Mansoor.
“Saya tetap mengekalkan identiti Aina Abdul iaitu berani bereksperimen dalam berfesyen, tetapi  mengambil kira saranan orang ramai dan menjaga sensitiviti agar tidak terkait dengan isu panas lagi.
“Baju yang saya gayakan mempunyai maksud tersendiri dan ada juga bersifat ekstravaganza seperti yang sering digayakan  Tunggu dan lihat hasilnya nanti, saya memang tak sabar,” katanya.
ANWAA 2.0 bakal menjadi medan Aina menonjolkan bakat sendiri dan sebagai salah satu tanda terima kasihnya kepada semua peminat yang selama ini tidak pernah berhenti menyokong kerjayanya selama ini.

Pada masa sama, pelantun lagu Semalam itu bersyukur segala persiapan menjelang hari konsert berjalan lancar dan dia memohon agar perjalanan konsert dipermudahkan.
“Alhamdulillah, semuanya berjalan lancar. Konsert ini menjadi tanda usaha gigih saya dan pasukan Aina Abdul Entertainment untuk memberikan sesuatu untuk peminat.
“Kalau boleh pada malam konsert, saya mahu penonton sama-sama menghayati apa yang cuba disampaikan, menangis, ketawa dan menyanyi bersama.
“Saya mahu semua puas menyaksikan ANWAA 2.0 dan memohon doa semua peminat agar perjalanan konsert selama dua malam dipermudahkan, Insya-Allah,” katanya.
Terdahulu, dia yang terkenal menerusi lagu Sumpah itu menarik perhatian netizen selepas didakwa menggayakan tudung saling tidak tumpah seperti biarawati gereja atau rahib ketika hadir ke sidang media ANWAA 2.0 pada pertengahan bulan lalu.
Bagaimanapun, dia cuma menganggap ‘hijab ala rahib’ yang diperkatakan netizen itu hanyalah sebagai fesyen semata-mata dan tidak perlu diperbesarkan. – KOSMO! ONLINE


Perkhidmatan LRT di Johor bakal beroperasi pada 2027
Oleh MOHAMAD FAIZAL HASHIM

22 Jun 2022, 1:45 pm
ISKANDAR PUTERI – Johor bakal mewujudkan perkhidmatan Transit Aliran Ringan (LRT) Johor Bahru (JB) bagi mengintegrasikan perkhidmatan Sistem Transit Rapid (RTS) Link Johor Bahru-Singapura yang dijangka akan mula beroperasi pada 2027.
Pengerusi Jawatankuasa Kerja Raya, Pengangkutan dan Infrastruktur negeri, Mohamad Fazli Mohamad Salleh berkata, langkah itu juga bukan sahaja bagi melengkapkan jaringan pengangkutan di pusat bandar dan melancarkan pergerakan penumpang RTS.
Katanya, langkah mewujudkan perkhidmatan LRT JB itu adalah antara sistem paling berkesan bagi mengatasi kesesakan trafik yang kritikal di bandar raya ini.
“Kerajaan negeri menerima banyak pandangan dan cadangan untuk mewujudkan sistem LRT JB apatah lagi ia memang sesuai dibangunkan di kawasan bandar, idea itu juga sememangnya dalam pertimbangan kerajaan negeri.
“Setakat ini, kerajaan negeri bersetuju untuk melakukan kajian kebolehlaksanaan LRT di bandar raya ini.
“Kita menanti hasil kajian itu untuk melihat kawasan mana yang sesuai untuk dibina LRT termasuk stesennya dengan kawasan kepadatan penduduk tinggi menjadi keutamaan,” katanya. – KOSMO! ONLINE.


Tiada pelajar Malaysia di Mekah tawar badal haji
Oleh AMREE AHMAD

22 Jun 2022, 1:59 pm
PUTRAJAYA – Persatuan Pelajar Malaysia Mekah (PPMM) menyangkal konon ada menawarkan perkhidmatan badal haji bagi musim kali ini seperti yang tular menerusi media sosial.
Yang Dipertuanya, Afiq Hadi Mohd. Fauzi melalui kenyataan dalam laman sosial rasmi PPMM berkata, mereka juga tidak pernah langsung mengambil upah badal haji bagi agensi tertentu.
“PPMM dengan ini menafikan dakwaan segelintir pihak sama ada syarikat atau individu konon mendakwa badal haji yang mereka ambil akan dilakukan pelajar Malaysia di Mekah,” katanya.
Kenyataan PPMM itu merujuk beberapa hantaran yang tular menerusi platform media sosial di negara ini dengan turut menyatakan penuntut terbabit hanya mengenakan kos terlalu rendah.
Kelmarin, Pengarah Operasi Bimbingan Tabung Haji di Mekah, Tengku Aziz Raja Abdullah mendedahkan lambakan iklan tawaran pakej badal haji palsu dengan harganya tidak munasabah.
Sedangkan agensi itu sendiri tidak pernah melaksanakan perkhidmatan itu pada musim haji kali ini kerana terdapat pelbagai peraturan ketat yang dikenakan oleh pihak berkuasa Arab Saudi. – KOSMO! ONLINE


Bazar Ramadan, Aidilfitri jana jualan RM2.4 bilion
Oleh MOHD AZLI ADLAN

22 Jun 2022, 2:13 pm
KUALA TERENGGANU – Bazar Ramadan dan Aidilfitri pada tahun ini terbukti lubuk rezeki bagi peniaga apabila berjaya menjana jualan keseluruhan RM2.4 bilion.
Ketua Perangkawan, Datuk Seri Dr. Mohd. Uzir Mahidin berkata, kedua-dua bazar terbabit juga berjaya mencipta 156,361 peluang pekerjaan.
Beliau berkata, berdasarkan Laporan Kajian Khas Bazar Ramadan dan Aidilfitri 2022, Selangor menjana nilai jualan tertinggi iaitu RM0.6 bilion diikuti Kuala Lumpur (RM0.4 bilion) dan Johor (RM0.3 bilion).
“Ketiga-tiga negeri ini menyumbang 55.5 peratus kepada nilai jualan keseluruhan bagi kedua-dua bazar berkenaan.
“Bagi peringkat daerah pula, Petaling mencatatkan nilai jualan tertinggi dengan RM230.2 juta diikuti Johor Bahru (RM126.3 juta) dan Hulu Langat (RM117.9 juta),” katanya pada Siri Jelajah Parlimen dan Dewan Undangan Negeri (DUN) peringkat Terengganu di sini hari ini. – KOSMO! ONLINE


OKT mati selepas lima hari terima rawatan di hospital
Oleh MOHD YUNUS YAKKUB

22 Jun 2022, 1:53 pm
SHAH ALAM – Seorang lelaki yang merupakan Orang Kena Tahan (OKT) meninggal dunia selepas lima hari menerima rawatan di Hospital Shah Alam (HSA), kelmarin.
Kematian OKT berusia 39 tahun kira-kira pukul 5.40 petang itu disahkan pegawai perubatan HSA.
Ketua Polis Daerah Shah Alam, Asisten Komisioner Mohd. Iqbal Ibrahim berkata, berdasarkan siasatan mendapati OKT itu telah ditangkap pada 20 April lalu sebelum ditahan di Lokap Berpusat Shah Alam.
Katanya, lelaki itu ditahan bagi siasatan mengikut Sekyen 3(1) Akta Dadah Berbahaya 1952 dan Langkah-langkah Pencegahan Khas (LLPK).
“OKT berkenaan cuba menggantung diri di lokap berpusat tersebut pada hari sama dan telah diselamatkan serta dihantar ke HSA untuk menerima rawatan.
“Bagaimanapun, pegawai perubatan telah mengesahkan bahawa OKT telah meninggal dunia di hospital tersebut, kelmarin. Punca kematian belum diketahui,” katanya dalam kenyataan hari ini.

Jels beliau, Unit Siasatan Jenayah dan Kematian Dalam Tahanan (USJKT), Jabatan Integriti dan Pematuhan Standard (JIPS) Bukit Aman sedang menjalankan siasatan berkaitan kes tersebut. -KOSMO! ONLINE


Empat polis direman ambil upah bawa rokok, dadah
Oleh DIYANATUL ATIQAH ZAKARYA

22 Jun 2022, 1:50 pm
MELAKA – Empat anggota polis direman selama tujuh hari selepas dipercayai menerima rasuah daripada tahanan lokap berjumlah RM12,000, tiga tahun lalu.
Perintah reman sehingga 28 Jun itu dikeluarkan Majistret Mahkamah Ayer Keroh, Mazana Sinin bagi membantu siasatan dilakukan Seksyen 16 (a)(B) Akta Suruhanjaya Pencegahan Rasuah Malaysia (SPRM) 2009.
Keempat-empat suspek yang direman berpangkat Koperal dan Lans Koperal berusia antara 35 hingga 40 tahun.
Difahamkan, kesemua individu terbabit ditahan kira-kira pukul 7.30 petang semalam di pejabat SPRM selepas dipercayai menerima suapan berjumlah keseluruhan RM12,000 di sebuah balai polis di daerah Alor Gajah.
Suapan itu bagi tujuan membawa masuk barangan terlarang iaitu rokok, dadah, makanan dan tembakau untuk kegunaan tahanan lokap.
Bayaran itu diterima menerusi 20 transaksi secara tunai atau pindahan dalam talian dengan setiap mereka menerima upah antara RM600 hingga RM9,000 sepanjang kesalahan dibuat. – KOSMO! ONLINE.


Penyelia asrama palsukan dokumen, terima RM636,095
Oleh KHAIRUL MOHD. ALI

22 Jun 2022, 2:08 pm
JOHOR BAHRU – Seorang penyelia asrama sebuah sekolah sukan di Bandar Penawar, Kota Tinggi didakwa di Mahkamah Sesyen di sini hari ini atas 26 pertuduhan memalsukan dokumen dan menerima suapan berjumlah RM636,095 antara Oktober 2015 hingga Januari 2020.
Tertuduh, Hazalilah Ahmad, 41, bagaimanapun mengaku tidak bersalah dan mohon dibicarakan selepas kesemua pertuduhan dibacakan di hadapan Hakim, Datuk Ahmad Kamal Arifin Ismail.
Berdasarkan 22 pertuduhan pertama, Hazalilah didakwa telah memalsukan dokumen berkaitan bekalan makanan bermasak Islam ke Sekolah Sukan Tunku Mahkota Ismail, Bandar Penawar, Kota Tinggi sejak 2016 hingga 2017 dengan nilai RM504,752.
Sementara bagi pertuduhan ke-23 dan ke-23, ibu kepada empat anak itu didakwa telah gagal melaporkan wang sogokan berjumlah RM61,600 yang dimasukkan ke akaun bank milik suaminya bagi membantu menguruskan dokumen tuntutan pembekalan makanan bermasak Islam kepada pelajar asrama sekolah berkenaan antara April 2019 sehingga Januari 2020.
Manakala bagi pertuduhan ke-25 dan ke-26, tertuduh didakwa telah menerima wang suapan berjumlah RM69,743.04 melalui akaun bank milik suaminya berkaitan tugas rasmi sebagai Penyelia Asrama dengan memperakukan kerja dilaksanakan dengan memuaskan bagi pembekalan makanan bermasak Islam kepada pelajar asrama sekolah berkenaan dalam tempoh Oktober 2015 hingga Januari 2016.
Atas semua pertuduhan tersebut, dia didakwa mengikut mengikut Seksyen 468 Kanun Keseksaan, peruntukkan penjara 7 tahun dan boleh dikenakan denda, Seksyen 165 Kanun Keseksaan dan juga Seksyen 25 Akta Suruhanjaya Pencegahan Rasuah Malaysia (SPRM) 2009. – KOSMO! ONLINE.


Tujuh premis perindustrian hasilkan efluen kena kompaun
Oleh ZAKKINA WATI AHMAD TARMIZI

22 Jun 2022, 1:42 pm
SEREMBAN – Sebanyak tujuh buah premis yang menghasilkan efluen perindustrian dikenakan 18 kompaun keseluruhan dengan nilai sebanyak RM36,000 dalam Op Burung Hantu yang dijalankan Jabatan Alam Sekitar (JAS) Negeri Sembilan pada 17 dan 18 Jun lalu.
JAS dalam kenyataan memaklumkan, kesemua premis berkenaan menerima notis arahan tidak mematuhi kehendak perundangan alam sekitar dalam pemeriksaan yang tertakluk di bawah Akta Alam Sekeliling 1974.
“Dalam pemeriksaan yang dijalankan, sebanyak 10 premis telah diperiksa di sekitar Seremban. Tujuh buah premis menerima notis arahan kerana tidak mematuhi kehendak perundangan alam sekitar dengan jumlah kompaun sebanyak RM36,000.
“Sebanyak tiga premis lagi yang diperiksa patuh arahan. Selain itu, sebanyak 27 buah premis turut dipantau melalui pemeriksaan suhu dan pH bagi pelepasan efluen serta pemantauan bau dan asap hitam,” kata kenyataan itu lagi.
Menurut kenyataan tersebut, Op Burung Hantu berkenaan adalah bagi memastikan pihak industri sentiasa bersedia untuk mematuhi kehendak perundangan alam sekitar semasa menjalankan pengoperasian premis pada setiap masa.
“Diharapkan dengan pelaksanaan operasi pada waktu malam dan tindakan penguatkuasaan yang diambil ini akan memberikan mesej yang jelas bahawa JAS Negeri Sembilan tidak berkompromi dengan mana-mana pihak dalam memastikan premis perindustrian mematuhi kehendak perundangan dan kepentingan alam sekitar,” katanya. – KOSMO! ONLINE.


Ebit santuni kanak-kanak tular jual cendawan
Oleh HARRITH HISHAM

23 Jun 2022, 7:59 pm
PETALING JAYA – Pendakwah bebas, Ebit Liew menyantuni seorang kanak-kanak berusia 12 tahun yang tular di media sosial ketika sedang berniaga menjual cendawan di Masai, Johor.
Menerusi satu hantaran di Facebook, Ebit berkata, kanak-kanak terbabit bukan sahaja mempunyai semangat untuk berniaga malah berani menjual dari rumah ke rumah termasuk di stesen minyak.
“Sebak rasanya ziarah adik 12 tahun yang viral jual cendawan. Walaupun masih kecil tetapi sifat dan akhlaknya sangat baik.
“Seorang yang suka berdiri tegak, suka tunduk dan sesekali senyum. Dia kini tinggal berdua dengan ayahnya yang bekerja membaiki kereta,” katanya.
Selain itu, Ebit turut memberikan hadiah telefon termasuk pakaian dan kasut baharu kepada kanak-kanak tersebut.
“Telefon adik ni dah pecah. Saya hadiahkan yang baru buatnya. Masa bagi duit pun muka terkejut dan menangis.

“Paling terkesan tiba-tiba dia pulangkan semula duit yang saya bagi Katanya banyak sangat ni dan saya suruh dia simpan sahaja.” ujarnya.
Dalam pada itu, Ebit sempat meluangkan masa menziarahi rumahnya serta berjumpa ayahnya yang kini sudah mencecah usia 60-an.
“Sampai rumah ayahnya peluk saya. Dia terus mengucapkan terima kasih kerana ziarah anaknya dan sangat gembira,” katanya. – KOSMO! ONLINE
Kapsyen – Ebit menziarahi kanak-kanak yang tular berniaga menjual cendawan di kawasan perumahan dan stesen minyak di Johor.


Pengantin baharu uruskan mayat gelandangan ketika memakai busana perkahwinan
Oleh KOSMO!

23 Jun 2022, 8:00 pm
NAYPYIDAW, Myanmar – Sepasang pengantin baharu di Myanmar tular di media sosial kerana  sanggup menguruskan mayat  seorang gelandangan semasa dalam perjalanan pulang dari majlis perkahwinan mereka, lapor laman berita Wolipop.
Pasangan Maung Zin Phyo Aung dan isterinya, Ma Htet Htet Htwe baru sahaja pulang dari melangsungkan perkahwinan di sebuah rumah mayat di Yangon.
Mereka memilih berkahwin di lokasi yang agak pelik itu kerana masing-masing  merupakan pekerja di rumah mayat berkenaan. Pasangan itu jatuh cinta ketika bekerja bersama.
Maung merupakan seorang pegawai rumah mayat,  manakala Ma pula ialah pekerja pembersihan di situ.
“Saya tidak menganggap penemuan mayat semasa masih memakai busana perkahwinan sebagai petanda yang baik atau sebaliknya.
“Kami hanya melakukan tugas kami sebagai pekerja rumah mayat dan kami berbangga dengan pekerjaan kami,” kata Ma.

Ma dan Maung turut membantu pekerja rumah mayat menguruskan mayat lelaki tua yang ditemui itu sebelum kembali meneruskan perjalanan untuk pulang ke rumah. – Agensi


Menantu kecewa ibu mentua arah roboh pintu rumah
Oleh KOSMO!

23 Jun 2022, 8:30 pm
JAKARTA – Seorang wanita di Indonesia menjadi perhatian netizen selepas berkongsi kisah dia  terpaksa merobohkan pintu rumah kerana diarah oleh  ibu mentuanya, lapor laman berita Detik kelmarin.
Berdasarkan rakaman video yang dikongsikan di laman TikTok, wanita berkenaan memberitahu bahawa ibu mentuanya meminta agar pintu itu dikembalikan sedangkan ia merupakan pemberian ibu mentuanya sebelum ini.
“Ini adalah rumah saya yang terpaksa dirobohkan sebahagiannya kerana ibu mentua menyuruh saya mengembalikan pintu yang dia beri sendiri,” tulis wanita berkenaan pada keterangan video itu.
Tambah wanita tersebut, ketika diberikan pintu itu, dia telah menolak pemberian ibu mentuanya kerana enggan perkara berkenaan menjadi isu dalam keluarga.
“Namun, ibu mentua tetap memaksa saya memasang pintu ini di rumah sedangkan rekaan rumah tidak sesuai dengan pintu itu.
“Sekarang, dia menjerit-jerit seolah-olah saya yang minta dibelikan pintu tersebut,” ujarnya.

Video itu dikongsikan semula di laman Instagram dan menerima pelbagai komen netizen.
“Seburuk-buruk perlakuan mentua, dia ialah ibu kepada suami anda. Jangan sesekali mendedahkan aib rumah tangga atau ibu bapa di media sosial hanya demi mendapatkan simpati ramai,” kata seorang netizen.
“Masalah dengan mentua atau ipar, biar suami yang selesaikan. Jangan bercakap berlebihan kerana sama ada kita di pihak yang benar atau salah, orang akan tetap mencari salah kita,” kata netizen lain.. – AGENSI


Malayan Tigress ‘dibelasah’ Bangladesh 6-0
Oleh MUHAMAD ARDIE PUTRA SUHAIMI

23 Jun 2022, 10:14 pm
PETALING JAYA – Skuad bola sepak wanita kebangsaan memulakan persiapan ke kancah Piala AFF Wanita 2022 dengan langkah sumbang selepas dibelasah 0-6 kepada Bangladesh pada aksi persababatan antarabangsa sebentar tadi.
Pada perlawanan di Stadium Bir Sherestha Shaheed Shipahi Mostafa Kamal, Dhaka itu, skuad Malayan Tigress kendalian Jacob Joseph membariskan kesebelasan terbaik dengan menyenaraikan pemain-pemain utama seperti Steffi Kaur dan Jessica Susanne.
Namun, pasukan tuan rumah bermula garang apabila meraih gol seawal minit ke-10 hasil sepakan penjuru yang berjaya disudahkan oleh Mossamat Akhi Khatun.
Bangladesh yang berada di ranking ke-146 dunia terus ghairah memburu gol dengan memanfaatkan peluang terhidang yang disempurnakan oleh Sabina Khatun pada minit ke-25.
Mossamat membuktikan ketajaman selaku penyerang berbisa tuan ruman apabila menambah dua gol (minit ke-29 dan m-44) sekali gus melengkapkan jaringan hatrik sebelum berakhir babak pertama.
Bersambung pada separuh masa kedua, skuad negara berusaha untuk bangkit tetapi Bangladesh pula semakin rancak menambah gol kelima hasil jaringan Monika Chakma pada minit ke-66.

Pasukan tuan rumah yang dikendalikan oleh Gollam Robbani melengkapkan kemenangan bergaya dengan gol terakhir menerusi ledakan Srimoti Krishnarani berselang lapan minit kemudian dan keputusan 6-0 kekal sehingga wisel penamat.
Skuad negara akan bertemu Bangladesh sekali lagi pada aksi persahabatan kedua Ahad ini sebelum berlepas me Filipina untuk mengharungi kejohanan Piala AFF Wanita 2022.
Skuad kebangsaan yang menduduki ranking ke-85 dunia akan memulakan kempen di Manila menentang Singapura pada 4 Julai, manakala Indonesia (6 Julai), Filipina (8 Julai), Thailand (10 Julai) dan Australia (12 Julai). – KOSMO! ONLINE


Orang utan hisap rokok cetus kemarahan
Oleh KOSMO!

23 Jun 2022, 9:00 pm
BANDAR RAYA HO CHI MINH, Vietnam – Sebuah rakaman video memaparkan seekor orang utan menghisap rokok yang dibuang ke dalam kandangnya di sebuah zoo di Vietnam, lapor akhbar Daily Star UK.
Video orang utan jantan sedang duduk di atas lantai sambil memegang rokok di antara jarinya seperti manusia itu dirakam di Zoo dan Taman Botani  Saigon di Bandar Raya Ho Chi Minh.
Mamalia itu kemudian memerhatikan orang ramai sebelum menghisap rokok itu dan memadamkan puntungnya pada permukaan batu.
Spesies beruk hampir pupus yang berasal dari Borneo itu kemudian memeriksa puntung rokok berkenaan untuk memastikan ia dipadamkan dengan betul.
Pihak Zoo Saigon mendakwa bahawa orang utan itu tidak diberikan  rokok tetapi menemuinya selepas dibaling oleh pengunjung yang tidak bertanggungjawab.
Seorang jurucakap zoo tersebut berkata,  pengunjung zoo terutamanya  orang tempatan tidak mempedulikan arahan agar tidak membaling apa-apa jenis sampah atau makanan ke dalam kandang orang utan.

“Orang ramai sering membuang benda ke dalam sangkar haiwan dan orang utan belajar cara menggunakan objek ini dengan melihat cara manusia menggunakannya,” ujarnya.
Katanya, kakitangan keselamatan zoo tidak mempunyai keupayaan untuk mengawasi tindakan pengunjung pada setiap masa. – Agensi